KVALIFIKACIJE ZA FUDBALSKU LIGU ŠAMPIONA EVROPE: Partizan za klasu bolji od slavne Steaue :: Blog :: Poslovni Svet\nKVALIFIKACIJE ZA FUDBALSKU LIGU ŠAMPIONA EVROPE: Partizan za klasu bolji od slavne Steaue\nŠampion Srbije, Partizan, ostvario je veliki uspeh u trećem kolu kvalifikacija za Ligu šampiona Evrope. Beogradski "crno-beli" nadigrali su i izbacili iz daljeg takmičenja prvaka Rumunije i nekadašnjeg šampiona "Starog kontinenta", Steauu iz Bukurešta. U prvoj utakmici bilo je 1:1, a sinoć je srpski šampion bio ubedljiv i ispratio Rumune sa četiri gola u mreži - 4:2 (1:2).\nPartizan je odlično započeo meč i već u osmom minutu poveo pogotkom Stefana Babovića, koji je iskoristio grešku rumunske odbrane i bez problema ubacio loptu u nebranjenu mrežu. Nažalost, veoma brzo se odbrana "crno-belih" revanširala Rumunima i posle totalne konfuzije i neuspešnog izbacivanja lopte Vulićevića, samo tri minuta kasnije, Muniru poravnava rezultat. Taj primljeni kiks-gol je malo poremetio koncepciju igre našeg šampiona, što iskusni fudbaleri Steaue koriste i u 33. minutu, nakon još jedne greške "crno-belih" na sredini terena, izvode dobar kontranapad i golom Hamruna stižu do vođstva - 1:2. S tim rezultatom se otišlo na veliki odmor.\nU nastavku, rapsodija Partizana, koji hrabro atakuje od prvog minuta i takav pristup vrlo brzo donosi rezultat - isključenje Varele uz "najstrožu kaznu" za srpskog prvaka. Međutim, bugarski internacionalac Valerij Božinov nije bio uspešan sa "bele tačke" i tako je istakao kandidaturu za tragičara ovog dvomeča.\nIpak, njegovi saigrači nisu dozvolili takav epilog, već su prednost igrača više maksimalno iskoristili i sa tri pogotka došli na kraju do ubedljivog trijumfa. Najlepši, verovatno i odlučujući, bio je treći gol Partizana, kad je vunderkind Andrija Živković pokazao zašto ga zovu "srpskim Mesijem". U stilu slavnog Argentinca, prvo se velemajstorskim driblingom oslobodio pratioca, a zatim je preciznim udarcem pogodio ugao rumunskog gola. Najveći talenat srpskog fudbala verovatno je neopravdano preskočen kada se dodeljivala titula najboljeg igrača Mundijala do 20 godina na Novom Zelandu, ali on ne haje za priznanja, već iz dana u dan dokazuje da mu je mesto i u najjačoj selekciji Srbije. Sa tim ne treba da se čeka, u situaciji kada je A tim već izgubio sve šanse za plasman na prvenstvo Evrope, Živkoviću i drugovima "novozelanđanima", pod hitno treba ukazati poverenje.\nIgra Partizana nije bila briljantna, grešilo se, pogotovo u defanzivi, ali su zato fudbaleri prvaka Srbije bili izuzetno efikasni u napadu, čime su kompenzovali kikseve odbrane. Sve greške se brzo zaboravljaju posle ovako velikog uspeha, a atraktivna igra našeg šampiona nikoga nije ostavila ravnodušnim. "Crno-beli" su u ovom meču podsetili na slavnu generaciju predvođenu Draganom Manceom i na legendarne mečeve sa Kvins Park Rendžersom u Kupu UEFA iz 1984. (2:6 London, Partizan u revanšu slavio sa 4:0 i prošao dalje), a takođe i na generaciju iz 1989. koja je odigrala nekoliko neverovatnih dvomeča u tadašnjem Kupu pobednika kupova (Groningen 3:4, 3:1; Seltik 4:5, 2:1). Tada se fudbal još uvek igrao "za gol više", dok se danas, nažalost, sve gleda kroz prizmu finansija.\nEliminacijom Steaue, naš prvak je obezbedio plasman u Ligu Evrope, još najmanje šest evropskih utakmica i 5,5 miliona evra od UEFA-e. Naravno, ostaje šansa za plasman u Ligu šampiona, ako se uspešno prođe i četvrto kolo kvalifikacija. Mogući rivali su: Bazel, Dinamo iz Zagreba, Seltik iz Glazgova, APOEL iz Nikozije i Bate Borisov.\nIzgleda da za srpski fudbal najzad dolaze bolji dani. Posle godina, nije preterano reći i decenija, neuspeha, u 2015. stvari konačno kreću na bolje. Mladi reprezentativci do 20 godina su postali šampioni planete, što je, očigledno, dalo "vetar u leđa" i srpskim klubovima da, posle dugo vremena, ostvare neki zapažen rezulat. Odlične igre Partizana i Vojvodine daju nadu da je prošlo vreme kada su naši timovi na evropskoj fudbalskoj sceni bili "topovska hrana" i služili za popravku gol-razlike.\nSVETSKA LIGA U VATERPOLU - 6. KOLO: Kraj nepobedivosti, Crna Gora bolja posle peteraca ATP/WTA MASTERS INDIJAN VELS: Neverovatan podvig Zimonjića i Vaslana, Novak u četvrtfinalu SVETSKA LIGA U VATERPOLU, DRUGO KOLO: Nova pobeda Srbije, jak otpor Španije ZAVRŠENO EVROPSKO PRVENSTVO U KOŠARCI ZA OMLADINCE LETONIJA 2018: Srbija odbranila tron, Marko Pecarski MVP šampionata CSKA NOVI KLUPSKI ŠAMPION EVROPE U KOŠARCI: Dan pobede "crvene armije" u Berlinu ZAVRŠENO EVROPSKO PRVENSTVO ZA ODBOJKAŠICE 2019: Srbija odbranila tron, Tijana Bošković još jednom MVP takmičenja PRVA FAZA KOŠARKAŠKE EVROLIGE - 15. KOLO: Novo čudo Zvezde, istorijska prva pobeda nad CSKA EVROPSKO PRVENSTVO U TEKVONDOU U ŠVAJCARSKOJ: Zlato za Tijanu Bogdanović ATP/WTA RIM: Novi podvig Bojane Jovanovski, pobedili i Jelena i Viktor, Ana nastavlja crnu seriju OTVORENO PRVENSTVO FRANCUSKE U TENISU ROLAN GAROS 2019 - PRVO KOLO: Novak veoma siguran na startu, uspešni i ostali srpski predstavnici ATP/WTA TURNIRI: Viktor ponovo koban za Čilića, Zimonjić i Matkovski u polufinalu Kvinsa TEKVONDO - EVROPSKO PRVENSTVO: Srbiji još dve medalje, Mandićevoj srebro, Jovanovu bronza ATP I WTA TURNIR U INDIJAN VELSU: Kraj za srpske tenisere, Kirjos opet koban po Novaka PRVA FAZA KOŠARKAŠKE EVROLIGE - 11. KOLO: Zvezda deklasirala Efes, simultanka Džejmsa Feldina ATP/WTA TURNIRI ŠANGAJ, TIJANĐIN, HONG KONG: Pobede Viktora, Bojane i Jelene na startu


Francuski mediji: U Srbiji sve veća mobilizacija protiv Vučića | Autonomija\nSve veći "zvižduci" se upućuju i Radio-televiziji Srbije\nFigaro navodi da je tenzija dodatno porasla protiv vlasti predsednika Vučića posle napada na jednog od lidera opozicije Borka Stefanovića dodajući da je ta agresija bila jedan od pokretača gradjanskog pokreta „Stop krvavim košuljama“.\nFigaro je dodao da proteste „diskretno“ podržava opozicija, ali i brojne poznate ličnosti, umetnici, sindikati i razni gradjanski pokreti koji deluju na lokalnom nivou.\nPozivajući se na izjavu sociologa Jove Bakića, list je preneo da je potcenjivanje broja demonstranata na protestima, potom reportaža na televiziji Studio B u kojoj se navodi da se 8. decembra mali broj ljudi okupio i da su se demonstranti medjusobno potukli pozivajuči na „linč i nasilje“, izazvalo dodatno nezadovoljstvo onih gradjana koji već razmišljaju u duhu opozicije.\nPoen je podsetio da je slogan protesta „Jedan od pet miliona“ aluzija na Vučićevu izjavu koji je rekao da neće ispuniti zahteve demonstranata i kad bi na ulicama izašlo pet miliona gradjana.\nList Figaro je dodao da se sve veći „zvižduci“ upućuju Radio-televiziji Srbije (RTS) navodeći da demonstranti traže pet minuta na toj televiziji kao i ostavke direktora RTS-a Dragana Bujoševića i ministra unutrašnjih poslova Nebojše Stefanovića.


Konzorcijum - Rail4V4+V\nPlatformu za studije kulture CULTstore osnovale su dve univerzitetske profesorke, istoričarke arhitekture i konzervatorke, sa naučnim, pedagoškim i praktičnim iskustvom, posebno u oblasti industrijskog nasleđa. Radeći u okviru lokalne i međunarodne mape aktera različitih profila, CULTstore je stekao slojevito iskustvo u različitim oblastima, kao što su: obrazovanje i podizanje svesti građana, studenata i mladih stručnjaka; istraživanje i promocija vrednosti industrijskog nasleđa (izložbe, publikacije); studije i ekspertize u industrijskom turizmu; digitalizacija industrijskog nasleđa; ostvarivanje lokalne i međunarodne transdisciplinarne i međusektorske saradnje u okviru sektora nasleđa (pojedinci, udruženja, organizacije i institucije); razvoj i promovisanje vrednosti industrijskog nasleđa kroz participativne projekte.\nAviscon konsalting i usluge posluje na web lokaciji www.IndustrialHeritageHungary.com za industrijsko nasleđe.\nAviscon doo kao konsultantska i projektna kompanija koordinira rad entuzijastičnih inženjera, arhitekata, stručnjaka iz industrije, poslovnih konsultanata i turističkih stručnjaka, koji su posvećeni zaštiti, poboljšanju i ponovnoj upotrebi industrijskog nasleđa Mađarske. Aviscon doo pruža konsultantsku podršku (strategija, studija izvodljivosti, dizajn koncepta) za braunfild sanaciju, revitalizaciju industrijskih lokacija i ponovnu upotrebu industrijskih zgrada. Štaviše, pomaže opštinama u razvoju turističke strategije i novih turističkih usluga, kao i u podizanju svesti i promovisanju lokalnog industrijskog i tehničkog nasleđa i spomenika. Kompanija takođe organizuje obilaske industrijskog nasleđa, posete fabrikama i studijske ture kako bi prikazala mađarsko industrijsko i tehničko nasleđe, kao i revitalizovane industrijske lokalitete.\nIstraživački centar za industrijsko nasleđe FA CTU Prag\nIstraživački centar za industrijsko nasleđe (VCPD) sistematski dokumentuje industrijsko nasleđe i tehničke i industrijske spomenike koji se nalaze na teritoriji Češke Republike i proučava ih u odnosu na istoriju i teoriju arhitekture, urbane studije i očuvanje nasleđa. VCPD FA CTU ima interdisciplinarni pristup u svom radu i promoviše saradnju u širokom spektru institucija. Dokumentuje istorijsko iskustvo, sledi ciljeve održivog razvoja i deluje kao posrednik između rada stručne zajednice i aktivnosti entuzijastičnih volontera. Takođe je pokrenuo nacionalnu platformu za očuvanje i adaptivno ponovno korišćenje industrijskog nasleđa – Industrijski tragovi (www.industrialnistopi.cz) i online mapu industrijskog nasleđa Industrijska topografija Češke Republike (industrialnistopografie.cz).\nSlovački tehnološki univerzitet u Bratislavi Fakultet za arhitekturu i dizajn (FAD STU)\nFAD STU u Bratislavi je priznata obrazovna i istraživačka institucija za arhitekturu, urbanizam i dizajn. Istraživanje arhitektonskog nasleđa Slovačke (uključujući industrijsko nasleđe), identifikovanje uslova njegove zaštite i aktivne upotrebe spadaju u posebne profile istraživačkih projekata i obrazovnih programa na fakultetu. Snaga ovih aktivnosti je neposredna implementacija grafičkog dizajna i dizajna proizvoda, koji ima značajno mesto na fakultetu.\nU okviru istraživačkih projekata, obrazovnih aktivnosti i doktorskih studija, mapirano je i predstavljeno industrijsko nasleđe arhitekture u oblasti rudarstva i metalurgije, energetike, transportne infrastrukture, kao i mnoga istorijska proizvodna područja drugih tehnoloških sadržaja.\nFAD STU sarađuje u ovim oblastima sa drugim istraživačkim i stručnim institucijama i univerzitetima, pruža naučnu, pedagošku, stručnu i dizajnersku podršku institucijama, javnim vlastima i privatnim subjektima. Svojim istraživačkim i projektnim aktivnostima bio je partner u implementaciji adaptivne revitalizacije elektrane u gradu Pieštani, koja je osvojila nekoliko domaćih i međunarodnih nagrada.\nFAD redovno sarađuje na organizaciji serije Industrijski dani u Bratislavi, organizuje stručne i naučne konferencije o industrijskom nasleđu, aktivno učestvuje u međunarodnoj saradnji putem grantova i međunarodnih projekata (Kultura, Interreg, Visegrad fond, program Horizont itd.).\nFondacija za zaštitu šleskog industrijskog nasleđa\nFondaciju za zaštitu šleskog industrijskog nasleđa osnovao je Piotr Gerber 2007. godine kako bi obezbedio aktivnu zaštitu industrijskog nasleđa u Gornjoj i Donjoj Šleziji. Aktivnosti koje Fondacija sprovodi su različite prirode. Fondacija je preduzela aktivnosti u sledećim oblastima: istraživanje industrijske istorije u Šleziji (brojne publikacije), praktična zaštita materijalnog industrijskog nasleđa kao i obrazovanje o ekonomskom razvoju. Najvažniji aspekt aktivnosti Fondacije je zaštita odabranih tehničkih objekata, karakterističnih za Šlesku. Zaštita se ostvaruje pre svega pretvaranjem očuvanog objekta u muzej. Transformacija spašenog istorijskog objekta u muzej realizuje se na osnovu različitih modela. Izbor režima zaštite prvenstveno ima za cilj da obezbedi maksimalnu zaštitu i najbolje očuvanje izvorne i autentične prirode istorijskog objekta. Prilikom odabira objekta za očuvanje uzimaju se u obzir objekti od posebnog regionalnog značaja i oni koji predstavljaju najvažnije industrije koje su se razvile u Gornjoj ili Donjoj Šleziji.


Kako se u stvari dogodio Milan? Priča o novoj EVROPSKOJ SENZACIJI fudbalera Crvene zvezde :: Sportal\nDetalj sa meča FK Crvena zvezda - Milan Foto: Stare Slike\nStefan Kojić - Vest objavljena: 11:18 - 21.02.2021\nFudbal se igra dok sudija ne svira kraj. Mnogo puta do sada čuli smo tu rečenicu, jer se ekipe obično „opuste“ pred sam završetak meča i onda budu kažnjeni.\nMeđutim, to u neku ruku i nije bio slučaj u utakmici između Crvene zvezde i Milana, jer su crveno-beli ponovo pokazali da je Marakana neosvojiva tvrđava čak i za slavni italijanski klub.\nObećali su puleni Dejana Stankovića, noć pred utakmicu svojim navijačima koji su ih podržali na neverovatan način, da će se boriti kao lavovi, a to su i uradili. Ostavili su srce na terenu, uklizavali su na svaku loptu, dali poslednji atom snage da bi na kraju i bili nagrađeni golom na samom kraju utakmice.\nDVA PUTA VAR SPAŠAVAO\nDuel je počeo u najmanju ruku neverovatno. Nije utakmica pošteno ni počela, Milan je već vodio rezultatom 1:0, ali onda – VAR! Postoje mnogi protivnici video tehnologije, neki misle da ubija fudbal, ali ne postoji navijač Crvene zvezde koji je posle 12 minuta fudbala na Marakani glasno uzviknuo – hvala ti što postojiš! Dva puta su Rosoneri postigli pogodak, a grčki sudija Sidiropulos je to, posle asistencije iz VAR sobe poništio i na semaforu je i dalje stajalo 0:0, a onda... Onda je Zvezda pokazala zašto ove godine igra možda i najlepši fudbal u četvorogodišnjoj evropskoj odiseji. Zaplesali su na terenu fudbaleri u crveno-belim dresovima, na momente su izgledali kao da za protivnika imaju neku superligašku ekipu koja se povukla na svoju polovinu i vreba šansu iz kontre. Prosto je neverovatno da je tim koji se bori za titulu šampiona u jednoj od TOP 5 liga u Evropi dozvolio toliko prostora ekipi koja igra mnogo slabije takmičenje. Pokazao je zube Dejan Stanković svom iskusnijem kolegi Pioliju, koji je na momente besneo pored aut-linije jer nije mogao da veruje šta se na zelenom pravougaoniku Marakane dešava.\nVerovatno bi bio šokiran da je sjajnu igru u tom periodu golom krunisao Mirko Ivanić, inače jedan od najboljih pojedinaca na terenu. Imao je šansu da zasija kada je u samo pet minuta dva puta bio pred Donarumom koji ga je oba puta pročitao i odbranio udarac. Ne možemo reći da su ove neiskorišćene prilike bacile senku na odličnu igru Zvezdine „četvorke“. Naprotiv, pokazao je Mirko da se probudio, da mu je Dejan Stanković našao žicu i da će biti onaj pravi.\nNapadala je Zvezda, imala je možda i više od igre, u pojedinim trenucima falilo je malo koncentracije da se prizemnije rešavaju prilike. Ređali su se udarci Zvezdinih igrača, a Pioli je nezadovoljno odmahivao rukama jer verovatno nije mogao da veruje kako fudbaleri srpskog šampiona dolaze u kolosalne prilike za gol. Toliko nije mogao da veruje da je oko 35. minuta morao da pošalje Zlatana Ibrahimovića na zagrevanje, baš kao i Čalhanoglua, što dovoljno govori da je želeo pobedu u Beogradu.\nMeđutim, posle niza prilika, Milan je uspeo da dođe do pogotka nesrećnim autogolom Radovana Pankova u 42. minutu, kada je Kastiljeho prošao po desnoj strani i uputio jak centaršut po zemlji koji je nekadašnji igrač Vojvodine poslao iza leđa Milana Borjana. Međutim, iako je do poluvremena ostalo još nekoliko minuta Dejan Stanković je „naredio“ svojim fudbalerima da krenu još jače ka golu Milana, a oni su to i uradili. Neretko smo mogli da vidimo koliko se Zvezdin strateg „kida“ kraj aut-linije, koliko je dao celog sebe, možda i više od toga, otkako je na klupi srpskog šampiona. Mogao je Nemanja Milunović, inače najbolji štoper grupne faze Lige Evrope, da ponovo izraste u heroja kada je pred kraj poluvremena imao šansu iz okreta, ali je njegov udarac završio preko prečke Donaruminog gola.\nPENAL, PA NOVI ŠOK\nIako su imali gol zaostatka, Zvezda nije odustala „ni centimetar“, kako to njihov trener voli da kaže. Osećalo se u vazduhu da na semaforu neće ostati 0:1, krenula je Zvezda svim silama ka golu ispod severne tribine, a prvu priliku imao je Ben kada je probio po desnoj strani, oslobodio se čuvara, probao iz "mrtvog ugla" i to učinio izvrsno, ali je Donaruma treći put spasao goste primljenog pogotka! Međutim, u 50. minutu Falćineli je primio loptu u šesnaestercu Milana, odlično se zagradio i probao iz okreta da šutira, ali je Ramanjoli taj udarac zaustavio rukom, a sudija je pokazao na belu tačku, za erupciju malobrojnih ljudi koji su bili na stadionu „Rajko Mitić“. Iako se očekivalo da Ben puca jedanaesterac, loptu je uzeo Kanga namestio je na belu tačku. Tada je na Marakani zavladala teniska tišina, da bi Gabonac uputio neodbranjiv, savršen šut u malu mrežicu, i iako je Donaruma pročitao u koju će stranu, zatresao mrežu Milana za erupciju na klupi Zvezde kao i u loži stadiona. Da bi ste shvatili sa koliko emocija su igrali fudbaleri u crveno-belim dresovima, dovoljno je da pogledate snimak posle penala i zagrljaj Dejana Stankovića i Gelora Kange, koji su tako svima pokazali da između njih nema nikakvih problema, da su stvari rešene, i da je Zvezda najbitnija.\nRazleteli su se crveno-beli po terenu, posle gola je Kanga opet pripretio, sada sa distance, ali njegov šut sa desne strane bio je ovoga puta samo jak, ne i precizan kao sa "bele tačke". I onda ponovo – šok. Nije ovo bilo veče Radovana Pankova, koji je u svom šesnaestercu napravio penal nad namazanim Teom Ernandezom koji je samo čekao i najmanji kontakt da padne u kaznenom prostoru. Isti fudbaler je preuzeo odgovornost i zatresao mrežu Milana Borjana, koji ponovo nije mogao ništa da uradi, iako je tokom čitavog meča odradio odličan posao i zaustavljao neke sjajne šuteve Milana.\nPAVKOV "U MINUT DO 12"\nBio je ljut Dejan Stanković tada, ali ne ljut zbog igre svojih momaka, već zbog možda i neke kosmičke nepravde da ponovo ostane kratkih rukava posle odlične partije, kao što je to bilo protiv Omonije. Koliko je bio „u utakmici“ govori i činjenica da su u 70. minutu posle lakta Mandžukića, razmenio nekoliko oštrijih komentara sa Piolijem, koji ga je napao zbog razgovora sa sudijom. Mada niko ne zna šta je trener Milana očekivao, pošto se svako borio za svoj grb i dres. Hladan znoj je oblio sve zvezdaše kada je Milan Rodić dobio crveni karton u 76. minutu. Na licima Zvezdinih snaga se videlo da su u najmanju ruku šokirani jer su sada sa igračem manje morali da jure rezultat. Krivo je bilo i Rodiću, koji je želeo neke stvari da objasni sudiji, i minut dva je proveo u raspravi sa njim, ali Sidiropulos nije menjao svoju odluku.Morao je menja Stanković i da uvede sveže igrače, pa su tako u igru ušli Bakajoko, Sanogo i Pavkov.\nDo kraja je ostalo još 15 minuta i kao da su svi zvezdaši osetili da će se nešto desili, da će proključati igrači Zvezde i ponovo zatresti mrežu evropskog velikana koji je u tom momentu izgledao i nezainteresovano na terenu, jer igrači Milana maltene nisu ni želeli da pokušaju da nokautiraju crveno-bele. Međutim...\nNekako je bilo i logično! Mnogo puta do sada Marakana je „gutala“ evropske velikane, ali se u poslednjih nekoliko godina, svojim imenom i prezimenom na pogotke protiv takvih giganata pretplatio – Milan Pavkov! Kada je ušao sa klupe gorostasti momak iz Begeča, svim navijačima Crvene zvezde je sigurno prošla kroz glavu čuvena pesma od pre dve i po godine prepevana posle meča sa Liverpulom. Upravo to se desilo i u hladnoj beogradskoj noći kada je Milan u 93. minutu zaleđen od strane Milana Pavkova, koji je glavom, posle odličnog centaršuta Kange, prebacio loptu na drugu stativu i smestio je u sami donji desni ugao Donaruminog gola. Milan je tako srušio Milan, i pokazao da su„penzionerski dani“, kako je na završetku jeseni rekao za njega Zvezdan Terzić, i definitivno gotovi. Na pripremama u Antaliji blistao je nekadašnji član Vojvodine i Radničkog iz Niša, ali je na meču sa Milanom prevazišao i samog sebe.\nNeverovatnim skokom i udarcem glavom podsetio je na gol Liverpulu, kada je iz drugačije pozicije matirao Alisona. I ne samo to, Pavkov je ovim pokazao da se na njega mora računati, i da je najbolji kad je najteže. Sada su nade Zvezde još veće. Naravno da su želeli svi zaljubljenici u crveno-bele boje da se njihovi momci pokažu i dokažu protiv ekipe koja se bori za prvo mesto u Seriji A, a to su izabranici Dejana Stankovića i pokazali. Uočene su slabe tačke u timu Stefana Piolija, i sada niko ne sme da garantuje da će Milan proći dalje. Fudbal je ipak i dalje nedokučiva stvar, lopta može da uđe i u jednu i u drugu mrežu, a crveno-beli su još jednim položenim evropskim ispitom pokazali da su zaslužili mesto na kojem su i da ništa nije slučajno u njihovoj odiseji koja još uvek traje.\nZa pet dana na „San Siru“ igraće se na gol više, muški i bez kalkulacija. Uostalom, ukoliko Dejan Stanković sa svojim igračima izbaci Rosonere, ko sme da garantuje da crveno-beli neće ponoviti uspeh sa kraja 70-tih godina, kada su Pižon i Dule Savić nosili isti dres kao i sadašnji ljubimci Zvezdinih navijača. Sada ni Pioli neće baš kalkulisati i ostaviti Zlatana Ibrahimovića na klupi, jer, iako je rekao da je na terenu bio najbolji sastav i da nije pogrešio, Šveđanin sam po sebi nosi sa sobom energiju koja u najmanju ruku donosi prevagu. Ovako, Milanezi su pokazali da nisu mnogo bolji rival, da sa njima može da se nadigrava, a ko zna šta će se desiti 25. februara, ali jedno je sigurno – navijači već sada prizivaju šifru „Salcburg“ i dobro poznato vreme kada je Zvezda pokazala koliko je velika.\nU utakmici protiv Milana svoju 100. utakmicu u crveno-belom dresu odigrao je jedan od najzaslužnijih fudbalera koji su Zvezdu vratili na staze slave – defanzivac Miloš Degenek.\n452 dana - Crvena zvezda nije izgubila na stadionu „Rajko Mitić“ u svim takmičenjima. Poslednji poraz doživela je od aktuelnog prvaka Evrope ekipe Bajerna 26. novembra kada su tadašnji izabranici Vladana Milojevića ubedljivo poraženi.\nStankovićevi sinovi proslavljaju Zvezdin gol\nEvropski fudbal FK Crvena zvezda FK Milan Milan Pavkov Liga Evrope


Ukrajinska vojska koristila zabranjenu municiju sa fosforom - Sputnjik Srbija\nUkrajinska vojska koristila zabranjenu municiju sa fosforom\n09:24 22.06.2019 Preuzmite kraći link\nUkrajinska vojska upotrebila je municiju sa fosforom prilikom granatiranja teritorije samoproglašene Donjecke Narodne Republike, saopštio je portparol Ministarstva odbrane DNR Eduard Basurin.\nOn je rekao da je nakon granatiranja sela Dolomitnoje na teritoriji Donjecke Narodne Republike, koje je ove sedmice napadnuto četiri puta, pronađen deo minobacačke mine kalibra 120 milimetara, napunjene fosforom.\nBasurin kaže da je to prvi slučaj u ovoj godini u kom je ukrajinska vojska koristila zabranjenu municiju sa fosforom.\nPrema njegovim rečima, ova vrsta municije je u stanju da zapali čitave kvartale, zbog čega je i zabranjena protokolom Ženevske konvencije iz 1977. godine.\n„Primena municije sa fosforom po naseljenom mestu izaziva veliku sumnju u adekvatnost ukrajinske vojske“, zaključio je Basurin.\nfosforne bombe, Donbas, Ukrajina


Izveštaj o tokovima gotovine (primena mrs 7) :: emg.rs :: Ekonference - konferencije visokog profila\n3. novembar 2010. 16:00 - 21:00\nZbog hronične nelikvidnosti u srpskoj privredi i velikog broja blokiranih poslovnih računa izveštaj o tokovima gotovine u našoj zemlji predstravlja najznačajniji finansijski izveštaj.\nU praksi se poklanja nedovoljna pažnja sastavljanju izveštaja o tokovima gotovine jer je pažnja domaćih računovođa pre svega usmerena na bilans stanja i bilans uspeha.\nIzveštaj o tokovima gotovine pruža informacije o prilivima i odlivima gotovine u obračunskom periodu po poslovnim aktivnostima, aktivnostima investiranja i finansiranja. Zajedno sa informacijama Bilansa stanja i Bilansa uspeha omogućavaju potpuniju analizu finansijskog položaja i zarađivačke sposobnosti preduzeća.\nSastavljanje i prezentiranje izveštaja o tokovime gotovine u skladu sa MRS 7 i domaćim propisima.\nZnačaj i uloga izveštaja o tokovima gotovine\nSadržina izveštaja o tokovima gotovine\nDirektna metoda sastavljanja izveštaja o tokovima gotovine\nIndirektna metoda sastavljanja izveštaja o tokovima gotovine\nAnaliza likvidnosti pomoću izveštaja o tokovima gotovine\nSastavi izveštaj o tokovima gotovine u skladu sa MRS 7 i domaćim propisima i izvrši analizu likvidnosti preduzeća pomoću ovog finansijskog izveštaja.\nDr Milan Negovanović, viši finansijski i poreski savetnik u preduzeću Privredni savetnik. Radio kao eksterni revizor, a bio je i lokalni konsultant SEED-a (projektna organizacija Svetske banke). Autor više knjiga iz oblasti računovodstva, primene Međunarodnih standarda finansijkog izveštavanja, Poreza na dodatu vrednost, kao i finansijskog i poreskog poslovanja nevladinih organizacija i udruženja građana. U stručnim časopisima u zemlji i inostranstvu.objavio preko 80 članaka i radova. Bogato predavačko iskustvo na savetovanjima, seminarima i kursevima. Član Komore ovlašćenih revizora i više radnih grupa za donošenje zakonskih i podzakonskih propisa iz oblasti računovodstva i revizije.\nHotel Palace, Topličin venac 23, Beograd, 03. novembar 2010. od 16.00 - 21.00 časova.\nCena po učesniku: 15.800,00 dinara + PDV (18%)\nCena po učesniku za članove: 12.640,00 dinara + PDV(18%)\n10% popusta svim firmama koje su učestvovale na seminarima i treninzima MNG Centra u 2009. godini


Press Online :: Balkan :: STIGAO KRALJ DRUMOVA\n27. 12. 2006. - Autor: A. PAVLOVIĆ\nSTIGAO KRALJ DRUMOVA\nTuristička ponuda Novog Sada od juče je bogatija za vožnju atraktivnim dvospratnim autobusom "lejland rutmaster". Autobus će svakodnevno voziti Novosađane i njihove goste u turističko razgledanje srpske Atine i Sremskih Karlovaca, kao i u posetu legendarnom "Salašu 137" na Čeneju.\nAutobus na sprat marke "lejland rutmaster" prodefilovao je juče novosadskim ulicama u promotivnoj vožnji koju je organizovala firma "Transferturs".\nOvo atraktivno vozilo privuklo je veliku pažnju Novosađana, koji će od sada imati priliku da svoj grad vide i kroz stakla autobusa koji zovu "kralj drumova".Direktor "Transfertursa" Petar Cvijić kaže da će ovaj dvospratni autobus svakodnevno voziti Novosađane i njihove goste u turističko razgledanje srpske Atine i Sremskih Karlovaca, kao i u posetu legendarnom "Salašu 137" na Čeneju.\n"Lejland rutmaster" nabavili smo od čoveka iz Sremske Mitrovice koji ga je kupio još 1990. godine u Londonu, ali ga nije vozio. U restauraciju ovog autobusa uloženo je mnogo novca, tako da sada ukupno ima 38 sedišta. To je mnogo manje od maksimalnog broja jer smo vodili računa o komforu putnika, tako da se u prizemlju nalaze saloni, a na spratu četiri stola sa stolicama - objašnjava Cvijić.\nGrad podržao ideju\nPredsednik Skupštine Novog Sada Zoran Vučević kaže za Press da je grad zvanično podržao ideju da autobus na sprat vozi turiste po Novom Sadu, dodajući da je za pomoć u realizaciji ovog projekta nadležna bila Uprava za turizam.\n- Mi ćemo podržati svaku akciju koja će doprineti da srpska Atina bude što lepša i primamljivija za turiste, ali i za sve one koji u njoj žive - istakao je Vučević.\nInteresantno je da su na jučerašnju promociju, osim uglednih zvanica iz Skupštine grada Novog Sada, pokrajinske vlade i Ministarstva trgovine, turizma i usluga, došli i ljudi iz engleske ambasade, kao i novinari BBC-ja.- Ako imate dobru ideju, imaćete i podršku sa svih strana jer je biznis uvek ispred politike. U Novi Sad dolazi sve više ljudi, jer on ne samo što ima evropski brend poput "Egzita", već ima i istoriju na kojoj mu zavidi veći deo Evrope. Hiljade ljudi želi godišnje da vidi te znamenitosti i zašto ih onda ne bismo ugostili u najpoznatijem evropskom gradskom autobusu, koji je već decenijama zaštitni znak Londona - ističe Petar Cvijić.\nOn najavljuje da će u ovom autobusu biti organizovane i svadbe, tako da će mladi novosadski parovi dobiti veoma atraktivno mesto za "ludi kamen", ali takođe planiraju da se "lejland rutmaster" koristi i za organizaciju izložbi, promociju knjiga i slična kulturna dešavanja. Petar Cvijić na kraju dodaje:\n- Autobus je, inače, kompletno napravljen od aluminijuma, što je poseban kuriozitet. Svako ko se u njemu bude vozio imaće priliku da za uspomenu ponese suvenire koji će moći da se kupe u prodavnici suvenira u prizemlju autobusa - kaže Cvijić.


Dom zdravlja Bečej: Unapređenje kvaliteta specijalističkih usluga\nZavršetak sanacije i obnavljanja sistema za grejanje u objektima Jodne banje i Ambulante za pneumofiziologiju (tzv. ATD) i za stomatološku zaštitu odraslih u Bečeju bio je jedan od povoda konferencije za novinare koju je prošle nedelje održao direktor Doma zdravlja Siniša Šijačić.\nDom zdravlja Bečej: Preko hiljadu transporta godišnje\nDom zdravlja od početka februara raspolaže novim sanitetskim vozilom za potrebe Službe hitne medicinske pomoći. Nabavku vozila omogućila je opština, koja je obezbedila 4,2 miliona dinara.\nDonacija EU Srbiji: Panda za bečejski Dom zdravlja\nDomu zdravlja je prošle nedelje donirano putničko vozilo (novi model „Fiat panda“, vrednost oko 800.000 dinara) za potrebe Odeljenja palijativnog zbrinjavanja i kućnog lečenja. Reč je o donaciji Evropske unije Srbiji, domovima zdravlja u Srbiji raspoređeno je 54 vozila.\nDOM ZDRAVLJA: Virus Zapadnog Nila i u Bečeju\nNakon ptičjeg, svinjskog i H1N1 virusa koji su „harali“ prethodnih godina, ove godine u Srbiju je stigao i virus Zapadnog Nila. Iako nije poprimio razmere epidemije, on se u prethodnom periodu ubrzano širio i prema zvaničnim podacima početkom septembra je u Srbiji od virusa Zapadnog Nila obolelo više od 120 osoba, a 14 pacijenata je preminulo. U 14 gradova u Srbiji, među kojima je i Bečej, utvrđeno je prisustvo komaraca koji prenose groznicu Zapadnog Nila.\nAlarm u Domu zdravlja sprečava krađe i provale: Za 18 meseci 17 provala – šteta pola miliona dinara\nU svim objektima Doma zdravlja na teritoriji opštine Bečej postavljen je savremeni alarmni sistem pre mesec dana. Novac, 3,2 miliona dinara (sa PDV-om), za bezbednosni sistem obezbeđen je iz opštinskog budžeta.\nDOM ZDRAVLJA: Počela vakcinacija\nVakcine protiv sezonskog gripa stigle su u bečejski Dom zdravlja 22. oktobra i istog dana počela je vakcinacija građana. Ove godine obezbeđeno je 700 doza vakcina, od toga je 70 za Gerontološki centar, a preostale doze raspoređene su centralnom objektu Doma zdravlja u Bečeju i ambulantama u naseljenim mestima. Građani koji žele da prime vakcinu treba da se jave svom izabranom lekaru uz overenu zdravstvenu knjižicu, a na šalteru treba da naglase da su došli na vakcinaciju. Prioritet imaju osobe iz rizičnih grupa - osobe starije od 65 godina, druge starije osobe i deca sa hroničnim oboljenjima, dijabetičari, plućni i srčani bolesnici, osobe koje boluju od malignih oboljenja i zaposleni u javnim službama.\nDOM ZDRAVLJA BEČEJ: Račun nije blokiran\nMinistarstvo finansija je 23. oktobra na svom sajtu objavilo da bečejski Dom zdravlja ima dug od 12.759.035 dinara (39 dana), te se pretpostavljalo da je žiro račun ove zdravstvene ustanove blokiran, međutim, direktor Siniša Šijačić je to negirao i rekao da je posredi tehnička greška. „Račun Doma zdravlja nije blokiran i ne postoji dug od 12 miliona dinara, niti mi nekome dugujemo. Postoji dug, država nama duguje 30-40 miliona za lekove i to se plaća u roku od 150 dana, ali to je druga priča. U ovom slučaju je u pitanju tehnička greška (nekompatibilnost softvera koje koriste Dom zdravlja i resorno ministarstvo), jer postoji tzv. RINO program, to je nešto novo u ovom sistemu. Mi smo angažovali kuću iz Novog Sada koja je to instalirala i održava sistem, i očekujemo da njihovi operateri dođu i da taj problem reše“, objasnio je Šijačić. Ipak, čak i 30. oktobra na sajtu Ministarstva finansija postojao je podatak o dugu Doma zdravlja Bečej, koji je tada iznosio 799.220 dinara (45 dana kašnjenja).\nDOM ZDRAVLJA BEČEJ: Čeka se lift\nDirektor Doma zdravlja je u septembru najavio da će u centralnom objektu Doma zdravlja u Bečeju biti ugrađen lift koji bi trebalo da starim osobama i ljudima sa invaliditetom olakša pristup specijalističkim službama koje su smeštene na spratu zdravstvene ustanove. Međutim, lift ni sredinom decembra nije ugrađen. Po informacijama iz Doma zdravlja najavljeni posao nije urađen, jer se čeka komponenta za lift, koja treba da se uveze iz Italije.\nDOM ZDRAVLJA: Uskoro lift\nUgradnja lifta u centralni objekat Doma zdravlja u Bečeju, koja je bila najavljena u septembru prošle godine, je u toku i prema rečima Siniše Šijačića, direktora zdravstvene ustanove, posao bi trebao biti završen za 15-20 dana. Izvođač radova je firma „Lift Tronic“ iz Futoga, a 3,4 miliona dinara, kolika je vrednost investicije, obezbedila je lokalna samouprava iz opštinskog budžeta.


Vučić i Hoti nastavljaju dijalog - Bujanovačke\nPočetna KOSOVO Vučić i Hoti nastavljaju dijalog\nBujanovačke7. jul 2020.KOSOVO, NASLOVNA, POLITIKA0\nBujanovac, 7. jul 2020. (foto Kosovo Online) – Dijalog Beograda i Prištine pod pokroviteljstvom Evropske unije biće nastavljen u nedelju 12. jula, saopštila je Evropska komisija.\nBeograd će predstavljati predsednik Srbije Aleksandar Vučić, a Kosovo premijer Avdulah Hoti, javlja N1.\n-Na tom sastanku biće nastavljeni pregovori i rad na postizanju sveobuhvatnog i pravno obavezujućeg sporazuma o normalizaciji odnosa između Beograda i Prištine i rešavanju svih nerešenim pitanjima – izjavio je Peter Stano, portparol službe za spoljne poslove Evropske komisije.\nSastanak će biti održan nakon „Pariskog samita“, zakazanog za dva dana ranije, u petak 10. jula.\n-Radi se o logičnom sledu događaja. Sve što radimo kao EU ili kao države članice, radimo sa ciljem da ponovo pokrenemo dijalog – rekao je Stano, dodavši da će EU na tom samitu predstavljati Žozep Borel.\nTAGdijalog Beograd - Priština\nPrevious PostKosovski ministri u poseti Preševu Next PostPonavlja se testiranje za Bujanovčane, prošle nedelje od covid-19 preminulo šestoro Vranjanaca


APOEL siguran, Bazel izbacio PSV, dalje idu Seltik, Ferencvaroš i Kluž\nVečeras su širom kontinenta igrane revanš utakmice drugog kola kvalifikacija za Ligu šampiona i bilo, kao i prošlog puta, bilo je iznanđenja.\nMeč u Nikoziji između APOELA i Sutjeske iz Nikšića obeležio je trostruki strelac Andrija Pavlović dok je Bazel u Švajcarskoj pobedio PSV i prošao na osnovu više datih golova u gostima.\nDalje je prošao i Seltik, koji je posle 5:0 u prvoj utakmici, rezultatom 2:0 bio bolji od estonskog Kaljua u gostima.\nPlasman dalje je ostvario i Kluž, koji je igrao 2:2 sa Makabi Tel Avivom u gostima. Prvu utakmicu u Rumuniji je dobio sa 1:0.\nFerencvaroš je igrao u Malti 1:1 sa domaćom Valetom. S obzirom na pobedu u Mađarskoj sa 2:1, Huni idu u narednu fazu takmičenja.\nU Atini se igrao interesantan meč\nNaime, Olimpijakos je ugostio ekipu iz Češke Plzen i pošto je prvi duel završen bez golova, revanš je bio veoma uzbudljiv. Nakon završenog prvog poluvremena (0:0), Atinjani su uspeli da ubace čak četiri gola u mrežu Plzena i tako slave na svom stadionu prolaz u sledeću fazu.\nLiga šampiona kvalifikacije, 2. kolo:\nAPOEL – Sutjeska 3:0 (2:0) (prvi meč 1:0)\nKalju – Seltik 0:2 (0:1) – 0:5\nMakabi TA – Kluž 2:2 (1:2) – 0:1\nBazel- PSV 2:1 (1:1) – 2:3\nDinamo (Z) – Saburtalo 3:0 (0:0) – 2:0\nLa Valeta – Ferencvaroš 1:1 (1:0) – 1:3\nOlimpijakos – Plzen sinoć 4:0 (0:0) – 0:0\nGoleada u LingLong Superligi Srbije!


Kragujevac: Alternativa neće bojkotovati lokalne izbore | REPORTER\n21. августа 2019. Reporter Politika, ŠUMADIJA, Vesti 0\nGrupa građana „Alternativa”, sa Slađanom Rakićem kao nosiocem izborne liste, neće bojkotovati sledeće lokalne izbori u Kragujevcu, na proleće 2020. godine.\n„Kragujevačka inicijativa” i „Nova snaga” zajedničku kampanju počele su još u martu 2018. godine, a ujedinili su se pod imenom „Alternativa”. Odbornik u Skupštini grada ispred „Alternative” je Nikola Nešić, a predsednik je Slađan Rakić.\n– Grupe građana u svakom izbornom procesu u startu zaostaju za političkim strankama i koalicijama sa centralama u Beogradu iz mnogo razloga i taj argument koristili su svi politički akteri u gradu da nas ubede da se priključimo upravo njihovoj opciji. Istrajali smo u nameri da na izbore izađemo pod svojim imenom i prezimenom, bez sakrivanja iza beogradskih lidera, sami smo birali svoj put i sada želimo da svoju podršku izmerimo na lokalnim izborima, navode u ovoj političkoj organizaciji.\nKako kažu, posvetili su se formiranju izbornog štaba, liste kandidata za odbornike, kontroli izbora\n– Sve druge velike teme za grupu građana su gubljenje vremena, a drugima ostavljamo da procene da li žele da na izborima učestvuju i uz „rizik” da ćemo od raznih stručnjaka biti proglašeni za neke saradnike režima, navodi se u saopštenju „Alternative”.


STUDIJSKA POSETA BRISELU U OKVIRU PROGRAMA “CIVILNO DRUŠTVO ZA UNAPREĐENJE PRISTUPANJA SRBIJE EU” – Edukativni centar Kruševac\nU okviru programa Beogradske otvorene škole „Civilno društvo za unapređenje pristupanja Srbije Evropskoj uniji“, koji se sprovodi uz podršku Švedske, realizovana je druga studijska poseta Briselu. Za predstavnike organizacija civilnog društva, podržanih u okviru ovog programa, poseta je organizovana od 28. maja do 1. juna.\nU toku posete EU institucijama i organizacijama u Briselu, razgovaralo se o aktuelnim problemima u procesu pristupanja Srbije EU, ali i kako i na koji način civilno društvo učestvuje i doprinosi procesu donošenja odluka u Evropskoj uniji. Interaktivna diskusija predstavnika civilnog sektora i evropskih institucija doprinela je produktivnosti tematskih sastanaka.\nMeđu učesnicima studijske posete Briselu bili su i predstavnici Edukativnog centra Kruševac i niškog Proaktiva, partnerskih organizacija na projektu “Paket usluga za mlade – Za uspešnu tranziciju iz obrazovanja u svet rada”, koji se implementira u okviru institucionalne podrške. Rad Edukativnog centra Kruševac podržava Švedska, u okviru programa Beogradske otvorene škole „Civilno društvo za unapređenje pristupanja Srbije Evropskoj uniji“.


ASTRA je dobila CHILD10 nagradu za borbu protiv trgovine ljudima – Odbor za ljudska prava Vranje\nASTRA je dobila CHILD10 nagradu za borbu protiv trgovine ljudima\n/Beograd, ASTRA 24.02.2021./ Trgovina decom i seksualna eksploatacija dece su u porastu u Evropi. Pandemija izazvana virusom kovid 19 samo je pogoršala situaciju i učinila mnogu decu ranjivijom na zlostavljanje. Danas Child10 – mreža organizacija posvećenih zaštiti dece od trgovine i eksploatacije, objavljuje listu organizacija, sada i članica mreže, koje su nagrađene Child10 nagradom za 2021. godinu, a koje deluju širom Evrope. Ove organizacije sada su u prilici da udruže snage kako bi zaustavile trgovinu ljudima i seksualno iskorišćavanje devojčica u Evropi. Organizacija ASTRA je jedna od deset izabranih organizacija u konkurenciji od preko 90 nominanovanih iz 27 zemalja širom sveta.\nSistematsko i skoro podrazumevajuće zlostavljanje devojčica se svakodnevno dešava u svim društvenim kontekstima širom sveta. Danas, 24. februara 2021. Child10 objavljuje listu deset nagrađenih organizacija za 2021. godinu. Organizacija ASTRA jedna je od nagrađenih, a ova nagrada predstavlja priznanje za trud uložen u iskorenjivanje svih oblika eksploatacije i trgovine ženama i devojčicama.\nGlobalni izveštaj o trgovini ljudima Kancelarije Ujedinjenih nacija za drogu i kriminal (UNODC) ukazuje na to da je svaka treća žrtva trgovine ljudima dete, a da 95% žrtava trgovine ljudima u cilju seksualnog iskorišćavanja čine devojke, devojčice i žene. Ove godine ASTRA će udružiti snage sa još deset organizacija iz različitih delova Evrope, pod ovogodišnjim sloganom Child10 „Prava devojčica nemaju cenu“, kako bi poboljšale sistem zaštite devojčica od trgovine ljudima u Evropi.\n– Astra je već dve decenije pokretačka snaga u zaštiti žrtava trgovine ljudima u Srbiji, i ostala je verna svom cilju uprkos vrlo izazovnom kontekstu. ASTRIN glas je danas jedan od najjačih, najglasnijih i najkredibilnijih glasova protiv trgovine ljudima i seksualne eksploatacije u Srbiji i regionu. Impresivna je snažna posvećenost ASTRE da vodi, bude na čelu ove borbe, pruža podršku žrtvama i primenjuje holistički pristup zasnovan na pravima žrtava trgovine ljudima – rekao je povodom dodele nagrade ASTRI generalni sekretar Child10 Jacob Flärdh.\nPored toga što će biti u prilici da radi zajedno sa ostalim organizacijama, ASTRA će od glavnog partnera Child10, njenog veličanstva kraljice Švedske Silvije i od švedske fondacije „Briga o deci“, dobiti 100 000 SEK namenjenih radu protiv eksploatacije i trgovine ljudima. Pored toga, ASTRI postaje dostupan i program podrške namenjen jačanju, razvoju i održivosti organizacije.\n– Ova nagrada dolazi u pravom trenutku, kada obeležavamo dvadeset godina rada i postojanja. Veoma nam je drago da su naši napori, zalaganje i posvećenost borbi protiv svih vidova eksploatacije, a naročito žena i dece, vidljivi i prepoznati i van granica naše zemlje. Ovo je još jedna potvrda da smo na pravom putu i da svaki atom snage uložen u ovu iscrpljujuću borbu nije uzaludan. Hvala Child10 na nagradi, rado ćemo udružiti snage sa ostalim organizacijama – dobitnicama nagrade, i dati svoj doprinos da devojčicama širom Evrope obezbedimo sigurniju budućnost – rekla je ovom prilikom izvršna direktorka ASTRE Marija Anđelković.\nASTRI je dodeljena nagrada na onlajn događaju kome su prisustvovali i njeno veličanstvo kraljica Švedske Silvija i ministarka spoljašnjih poslova Švedske, Ann Linde. Događaj je emitovan na Fejsbuk stranici Child10 i sajtu child10.org danas 24. Februara od 12:00−13:15 h.\nNagradu Child10 za 2021. dobili su:\n1. ASTRA, Srbija\n2. eLiberare, Rumunija\n3. Ellencentret, Švedska\n4. Footprint to Freedom, Holandija\n5. Iroko Onlus, Italija\n6. lightup International, Nemačka, Norveška i Austrija\n7. MARTA Centre, Letonija\n8. Novahuset, Švedska\n9. Novi Put, Bosna i Hercegovina\n10. Vatra, Albanija\nVizija Child10 je svet bez trgovine decom i drugih oblika seksualnog iskorišćavanja dece. Verujemo da se promena postiže holističkim pristupom zasnovanim na pravima deteta. Zajedno sa lokalnim organizacijama i drugim akterima na terenu razvijamo i zalažemo se za učinkovita i trajna rešenja koja će osigurati da se prava svakog deteta poštuju, štite i ispunjavaju.\n„DA LI NAS ČUJETE!?\nZLOČINI PREMA ŽENAMA I DEVOJKAMA NE SMEJU PROĆI NEKAŽNJENO!


Snimatelji na konferenciji za novinare predsednika Srbije, arhivska fotografija\nMedijska situacija je sigurno jedan od razloga zaostajanja Srbije na evropskom putu, a prethodna garnitura na čelu Ministarstva kulture i informisanja, pre svih ministar Vladan Vukosavljević i državni sekretar Aleksandar Gajović nisu previše doprineli poboljšanju stanja u medijskoj sferi.\nNakon izbora nove vlade i imenovanja funkcionerke SNS Maje Gojković za ministarku kulture i informisanja pitali smo predsednike dva vodeća novinarske organizacije – Udruženja novinara Srbije (UNS) i Nezavisnog udruženja novinara Srbije (NUNS) šta pre svega očekuju od nove vlade i novog ministarstva.\n“Najbolje da ne očekujemo ništa, pa da budemo iznenađeni kad se nešto desi”, kaže predsednik UNS-a Vladimir Radomirović i dodaje da vlada može da računa na ogromnu većinu u skupštini, zbog čega on ne isključuje mogućnost da zaista budu usvojene neke izmene zakone koje će ići u korist ne samo novinara, nego i građana Srbije.\n“Znajući kako je medijska strategija pisana i koliko je jedan dokument koji vlada usvaja, koji treba da se napiše i usvoji za 6 do 9 meseci, a to pisanje i usvajanje je trajalo dve-tri godine. Možda nećemo dočekati ni da ova vlada predloži izmene Zakona o javnom informisanju i medijima, već će to ostaviti narednoj vladi. Kao i svi novinari treba sa skepsom da priđemo i ovoj vladi, i njenim obećanjima”, kaže Radomirović za Glas Amerike i podseća da je premijerka najavila da će vlada u prvih 100 dana usvojiti akcioni plan za medijsku strategiju.\nVlada da poštuje svoje zakone\nZa predsednika NUNS-a Željka Bodrožića, za početak bi bilo dobro da nova vlada samo poštuje postojeće zakone.\n“Očekujem od svake vlade da poštuje zakone koje ona predlaže i koje većina iz njihove stranke usvaja u Skuštini Srbije. Ti naši zakoni, s obzirom da smo bili na evropskom putu, nisu loši. Oni su usklađeni sa evropskim zakonima u najvećem broju slučajeva, i oni sadrže sve ono što bi moglo umnogome da popravi medijsku scenu. Poštovanje zakona je prvi lek za ovu našu situaciju. Ako Ministarstvo bude insistiralo na poštovanju zakona i podzakonskih akata koji uz zakone izlaze, mi ćemo imati za tri meseca mnogo, mnogo bolju medijsku scenu”.\nSagovornici Glasa Amerike se slažu u oceni da su jedan od najvećih problema koji treba rešavati način raspisivanja konkursa i dodele sredstava za sufinansiranje medija.\n“Evo sad ćemo videti, počeće konkursi za sufinansiranje medijskih sadržaja. To će biti prvi ispit i mislim da se tu ništa neće promeniti, da će oni i dalje gledati da te konkurse naprave tako da ih dobijaju podobni mediji i da mediji koji su nezavisni, slobodni i profesionalni ponovo ostanu kratkih rukava”, kaže Bodrožić.\n“Izmenama Zakona o javnom informisanju i medijima treba precizirati kako se raspisuju konkursi za sufinansiranje medijskih projekata, ko je u komisijama koje odlučuju o projektima, kao i iznose koje lokalne samouprave davati za projekte medija. UNS već godinama traži da to bude 2% lokalnih budžeta. Nama je uvek do sada govoreno da je nemoguće, da je to protivno propisima, Ustavu, ali sve ove godine političke stranke se finansiraju iz budžeta lokalnih samouprava, pa ako mogu stranke da se finansiraju, zašto ne bi i mediji mogli isto tako da se finansiraju”, dodaje Radomirović.\nPartijski kadar na čelu ministarstva\nNa pitanje koliko je sam izbor Maje Gojković za ministarku kulture i informisanja svojevrsna poruka medijima, predsednik UNS ističe da Gojković može da utiče na poboljšanje medijske situacije ukoliko to želi, ali da je ipak ključno pitanje ko će biti državni sekretar za informisanje.\n“Do sada je na tom mestu bio Aleksandar Gajović, čiju smo smenu mi u UNS-u, iako je on naš član, tražili više puta zbog raznih njegovih spornih izjava. U poslednje vreme on je promenio svoj rečnik, ali čini mi se da ćemo ipak dobiti novog državnog sekretara. Kad budemo znali ko će to biti – znaćemo da li će biti i tog dijaloga sa medijima koji se najavljuje.”\nPo mišljenju Željka Bodrožića, dosadašnja biografija Maje Gojković ne obećava da će se medijska situacija u Srbije promeniti na bolje. Umesto čoveka iz branše koji se razume u kulturu i medije, “dobili smo političarku koja do sada nije pokazivala blagonaklonost prema slobodnim i nezavisnim medijima i novinarima”, kaže za Glas Amerike predsednik NUNS-a.\n“Onako kako se ona ponašala prema opoziciji u Skupštini ne uliva poverenje nama da će biti neutralna i da će biti konstruktivna kada su naši problemi u pitanju. A oni su veliki, nagomilani i morali bi da se hitno rešavaju”, ističe Bodrožić i dodaje:\n“Maja Gojković nije neko ko se istakao do sada prema demokratičnosti u odnosu prema slobodnim i nezavisnim medijima. Ona je isto sledila politiku i SRS i SNS. Da nas smatraju, dok su bili radikali izdajnicima i stranim plaćenicima, a sada kao naprednjaci to baš ne govore direktno, ali to očigledno misle”, kaže na kraju Željko Bodrožić.


Izvor: NoviMagazin.rs, 20.Sep.2018, 10:31 (ažurirano 02.Apr.2020.)\nStalna konferencija gradova i opština (SKGO) pozvala je predsednike opština i gradonačelnike da sutra dođu na posao bez automobila i podrže akciju "Dan bez automobila" u više od 40 gradova i opština u Srbiji.\nČelni ljudi lokalnih samouprava tom akcijom promovišu zdrave životne navike, pešačenje i biciklizam, i ukazuju na potrebu da se započne rešavanje problema u gradovima izazvanih prevelikom upotrebom motornih vozila.\nAkciju organizuje SKGO u okviru Evropske >> Pročitaj celu vest na sajtu NoviMagazin.rs << nedelje mobilnosti kojom se podstiču alternativni vidovi saobraćaja u odnosu na motorizovane čime se smanjuje korišćenje putničkih automobila i poboljšavaju uslovi za javni saobraćaj, kretanje biciklista i pešaka.\nEvropska nedelja mobilnosti održava se svake godine od 16. do 22. septembra. Ovogodišnja tema kampanje je kombinovanje različitih vidova prevoza pod sloganom "Kombinuj i kreći se" u koju je uključeno više od 2.600 gradova i opština iz 50 država sa više od 250 miliona stanovnika.\nBlic: SKGO pozvala čelnike gradova da sutra idu do posla bez automobila\nRadio Televizija Vojvodine: Čelnici gradova i opština danas idu peške ili biciklom\nRadio 021: Gradonačelnici pozvani da danas na posao idu peške ili biciklom


Rusija neće izručiti kontrolore leta optužene za pogibiju Kačinjskog - Sputnjik Srbija\n10:55 21 April 2021\n16:29 27.03.2015 (osveženo 16:19 05.10.2015) Preuzmite kraći link\nKontrolori leta s aerodroma u Smolensku, koje je Poljska posle pet godina optužila za nesreću predsednika Leha Kačinjskog, Ruska Federacija neće izručiti, jer je to zabranjeno ruskim Ustavom, smatraju advokati koje su intervjuisale RIA Novosti.\nPredstavnik Glavnog vojnog javnog tužilaštva Poljske danas je saopštio da će protiv dvojice ruskih kontrolora leta biti podignuta optužnica zbog nenamernog izazivanja avionske nesreće.\nPritom se poljsko javno tužilaštvo slaže s tim da su neposredan uzrok nesreće predstavljale pogrešne radnje pilota:\n„Kao prvi uzrok stručnjaci su naveli pogrešno delovanje posade i spuštanje aviona ispod minimalne visine za sletanje i to što nije bilo komande da se načini još jedan krug.“\nUstav zabranjuje izručenje\n„Koliko shvatam, optužnica je podignuta u odsustvu tuženog, poljska vlast može da zahteva ekstradiciju, ali naš Ustav zabranjuje izručenje ruskih državljana“, objašnjava advokat Dmitrij Agranovski.\nNjegova koleginica Ana Stavicka podseća da zakon dozvoljava pokretanje postupka protiv stranaca ukoliko država smatra da su učinili zločin — u tom slučaju se pokreće krivični potupak i podiže optužnica.\n„Posle toga počinje procedura saradnje dveju država. Poljska može da prikupi dokaze i da uputi Rusiji zahtev za izručenje, ali će Rusija to odbiti, jer po našim zakonima nema prava da izručuje svoje državljane drugim zemljama“, rekla je Stavicka.\nGlavno vojno javno tužilaštvo Poljske može da raspiše poternicu za kontrolorima leta preko Interpola i da uputi ruskim vlastima zahtev za njihovu ekstradiciju, ili da im sudi u odsustvu, navodi Agranovski.\n„U svakom slučaju, tuženi će sad imati problema s putovanjem u Evropu“, smatra on.\nOdluku javnog tužilaštva sagovornik agencije ocenjuje kao „demonstrativni neprijateljski potez protiv Rusije“.\nU avionskoj nesreći predsedničkog lajnera Tu-154 M kod Smolenska 10. aprila 2010. godine poginulo je 96 ljudi — osam članova posade i 88 putnika, uključujući predsednika Poljske Leha Kačinjskog, njegovu suprugu i deo rukovodstva zemlje.\nMeđudržavni vazduhoplovni komitet je 2011. godine objavio konačni izveštaj o rezultatima tehničke istrage, po kojem je za neposredni uzrok pada aviona proglašena odluka posade da ne leti na rezervni aerodrom, a za sistemske uzroke su proglašeni nedostaci u obezbeđenju leta i nedovoljna obučenost posade.\nkontrolor leta, optužnica, Leh Kačinjski, Poljska\n10:49 Iz minuta u minut: Obraćanje predsednika Vladimira Putina Federalnoj skupštini


Predsednik Opštine Alibunar Dušan Dakić: Nastavićemo da pomažemo decu - eVršac\nOve jeseni lokalna samouprava je kupila nov šporet “smederevac”, ogrev, a javno komunalno preduzeće je jesenas očistilo dvorište od otpada i upristojilo koliko-toliko uslove za život. I lokalna samouprava, i Crveni krst, u vise navrata su porodici nosili čistu i toplu odeću i obuću, pakete sa sredstvima za higijenu, pakete sa hranom. Ja sam i danas obišao tu decu i nastaviću i ubuduće da ih obilazim i pomažem koliko god je to moguće, rekao je predsednik Opštine Alibunar Dušan Dakić za portal srbijadanas.com.\nOn je podsetio da je jedno od šestoro dece smešteno u hraniteljsku porodicu, jer je u pitanju dete s teškoćama u razvoju, a kaže i da je najstariji dečak već bio smešten u hraniteljsku porodicu iz koje je pobegao.\nLokalna samouprava je preko Centra za socijalni rad godinu dana realizovala uslugu “porodični saradnik”. Za to vreme bio je plaćen jedan mladić da decu redovno obilazi i da im pomaže. U to vreme najstariji dečak se vratio i u školu na neko vreme. Centar za socijalni rad u Alibunaru ponovo će pokrenuti ovu uslugu. U samoj porodici postoje otpori za rešavanje njihovog problema, što je i prilikom današnje posete bilo naglašeno, ali ćemo u saradnji sa svim institucijama nastojati da nađemo najoptimalnije rešenje koje će biti na dobrobit dece, zaključio je predsednik opštine Dakić.\nŠestoro dece, koja žive sama u Kozjaku kod Alibunara, tokom noći su smeštena u odgovarajuću ustanovu za nezbrinutu decu u Vojvodini, prenosi RTS pozivajući se na nezvanične informacije.\nRTS napominje da još nije dobio zvanične potvrde ovih informacija.


Indijana i Majami izjednačili seriju, Portland ide dalje | Double - Double\nIndijana i Majami izjednačili seriju, Portland ide dalje\nNeizvesne plej-of serije ovaj put su na Istoku. Toronto je poražen od Indijane sa 83:101, dok je Majami pobedio Šarlot sa 97:90. U obe serije trenutni rezultat je 3:3, a pobednici ovih mečeva sastaće se u polufinalu Istočne konferencije. Portland je poslednji učesnik polufinala Zapadne konferencije, u kojem ih čekaju Golden Stejt Voriorsi. Blejzersi su prolaz izborili pobedom nad Klipersima 106:103, ukupnim rezulatom 4:2.\nIako je Toronto u prvoj četvrtini imao i dvocifrenu prednost Indijana je nadoknadila zaostatak i dominantno dobila drugo poluvreme. Pejsersi su pobedu ostvarili zahvaljujući boljim procentima šuta i većim brojem asistencija u odnosu na rivala. Pobednički tim predvodio je Džordž sa 21 poenom, 11 skokova i 6 asistencija, Tarner je imao 15 poena i 9 skokova, Elis je imao 14, Mahinmi i Džordž Hil po 12 poena. U poraženom timu najbolji su bili Kerol i Džozef sa po 15 poena, Valančijunas sa 14 poena i 9 skokova i Lauri sa 10 poena i 10 asistencija.\nMeč-viner za Majami je bio Dvejn Vejd, koji je preuzeo odgovornost u završnici, servirajući ključnih 5 poena i blokadu Volkeru, za izjednačenje ukupnog rezultata serije na 3:3. Majami je prednost stekao sa više pogođenih trojki i boljim ofanzivnim skokom, dok je Šarlot većinu poena stekao iz reketa. Vejd je predvodio “Vrelinu Juga” sa 23 poena i 6 skokova, pratili su ga Deng sa 21 poenom, Dragić sa 14 poena i 7 skokova, Vajtsajd sa 12 poena i 7 skokova i Džonson sa 11 poena. U Šarlotu je dominantan bio Volker sa 37 poena i 5 asistencija, pratili su ga Džeferson sa 18 poena i 9 skokova i Zeler sa 12 poena.\nFoto: Kent Smith, nba.com\nUzbudljiva utakmica između Blejzersa i Klipersa rešena je u poslednjih 20 sekundi. Plamli je fauliran po jednom pri ofanzivnom i defanzivnom skoku. Sa 3 od 4 pogođena slobodna bacanja postao je heroj Portlanda. Klipersi su promašili dva šuta koji su im mogli obezbediti pobedu i izjednačenje u seriji. Portland je šutirao i pogodio veliki broj trojki, dok su se Klipersi oslonili na poene iz reketa. Blejzerse su predvodili Lilard sa 28 poena, 5 skokova i 7 asistencija, MekKalum sa 20, Harkles sa 14, Krab sa 13, Aminu sa 10 poena i 6 skokova i Plamli sa 9 poena i 14 skokova. Kliperse su predvodili Kraford sa 32 poena, Rivers sa 21 poenom, 6 skokova i 8 asistencija, Džordan sa 15 poena i 20 skokova, Redik sa 15 i Grin sa 11 poena.


U Šapcu održana prva faza Pažljivkove smotre – Podrinske\nU Šapcu održana prva faza Pažljivkove smotre\nPredsednik Skupštine Nemanja Pajić tim povodom posetio vrtić „Đurđevak“\nU šest osnovnih škola za učenike prvog i drugog razreda i za predškolce iz šest vrtića PU „Naše dete“ prošle srede je održana prva faza Pažljivkove smotre u organizaciji Agencije za bezbednost saobraćaja Republike Srbije i Tela za koordinaciju poslova bezbednosti u saobraćaju grada Šapca. Nemanja Pajić, predsednik Tela za koordinaciju poslova bezbednosti u saobraćaju grada Šapca i predsednik Skupštine grada Šapca ovim povodom posetio je vrtić „Đurđevak“.\n-Posebno mi je drago što je veliki odziv osnovnih škola i predškolskih ustanova i da će dosta dece učestvovati u ovome. Nama je to značajno, jer osim što će oni steći određena znanja, najvažnije jeste poznavanje pravila u saobraćaju zbog njihove bezbednosti, ali ćemo i učešću na nacionalnom nivou videti i koliki je i stepen obučenosti naše dece. Ono što je posebno važno je da će Telo za koordinaciju poslova bezbednosti raditi na prevenciji i ovo upravo jeste način da krenemo od najmlađih da savladaju pravila i da budu bezbedni u saobraćaju. Svedoci ste da, kako se koja rekonstrukcija radi u gradu, sve prati i ovaj segment bezbednosti u saobraćaju, da se dosta trotoara radi, da sve bude prilaglođeno pešacima i to jeste jedan deo Strategije plana održive urbane mobilnosti. Ono što je posebno važno ove godine u budžetu grada Šapca više od 60 miliona dinara opredeljeno za izgradnju novih trotoara i za rekonstrukciju već postojećih, kako bi pešaci bili što bezbedniji. Sve što smo planirali prošle godine, polako kreće sa realizacijom sve sa ciljem da imamo što odgovornije učesnike u saobraćaju u gradu Šapcu i da imamo što manje saobraćajnih nezgoda- kazao je Pajić.\nUčešće u smotri uzelo je šest vrtića PU „Naše dete“: „Sloboda“, „Sunce“, „Proleće“, „Pčelica“, „Snežana“ i 6 osnovnih škola: OŠ „Janko Veselinović“, OŠ „Nata Jeličić“, OŠ „Laza Lazarević“, OŠ „Stojan Novaković“, OŠ „Dositej Obradović“ u Volujcu i OŠ „Majur“ u Majuru.\n-Savet za bezbednost u saobraćaju grada Šapca i grad Šabac uzeli su učešće u ovoj manifestaciji sa šest osnovnih škola i šest vrtića. Za sve učenike i predškolce u Šapcu provera znanja je danas, a u prvoj fazi smotre učestvuje ukupno 1101 učenik prvog i drugog razreda i 160 predškolaca- rekla je Sandra Mićić, član Tela za koordinaciju poslova bezbednosti u saobraćaju grada Šapca i direktorka PU „Naše dete“.\nCilj realizacije smotre je razvoj i unapređenje saobraćajnog obrazovanja i vaspitanja dece, a posebno unapređenje znanja i stavova o bezbednom učešću dece u saobraćaju.


Svaka deseta diploma lažna? | Boom93\nSvaka deseta diploma lažna?\nPrema podacima iz 2012. oko 10 odsto fakultetskih diploma u Srbiji je lažno. "Transparentnost": Veliki broj državnih službenika ima falsifikovane diplome.\nOko deset odsto fakultetskih diploma u Srbiji je lažno, podatak je iz 2012. godine, a iz Ministarstva prosvete u međuvremenu su najavili da će Komisija za akreditaciju i proveru kvaliteta dobiti veća ovlašćenja nakon izmena Zakona o visokom obrazovanju.\nMinistarstvo prosvete je, naime, 2012. godine tokom provere 2.000 diploma izdatih u Srbiji za jednu crnogorsku firmu, pronašlo oko 10 odsto falsifikata, izjavio je tada načelnik Republičke prosvetne inspekcije Velimir Tmušić.\n„Diplome su ili falsifikovane ili su ih izdale nepriznate ustanove ili radnički univerziteti, a najčešće se falsifikuju isprave isturenih odeljenja privatnih fakulteta i uverenja o diplomiranju, ali i dokumenta sa državnih fakulteta“, naveo je Tmušić.\nU Savetu za monitoring, ljudska prava i borbu protiv korupcije „Transparentnost“ tvrde da u Srbiji veliki broj državnih službenika ima falsifikovane diplome, a ministar prosvete Srđan Verbić najavio je danas da će izmenama Zakona o visokom obrazovanju biti osnažena nezavisna tela koja će, između ostalog, proveravati kvalitet diploma.\nOn je najavio da će Komisija za akreditaciju i proveru kvaliteta, koja se i do sada bavila kvalitetom, biti još više osnažena, uključujući i finansijski aspekt, kako bi mogla kvalitetnije da obavlja taj posao.\nPrethodnih nedelja mediji su dosta pažnje posvetili bivšem rektoru Megatrenda Mići Jovanoviću zbog lažnog doktorata iz Londona, pod lupom je doktorska disertacija ministra Nebojše Stefanovića, a neizvesno je da li kredibilna i doktorska disertacija poslanika socijaista Novice Tončeva, jer kako je izjavio rektor Univerziteta u Nišu Dragan Antić, nije registrovana u evidenciji, odnosno nije među temama koje su odobrene.\nTončev nije registrovan ni u evidenciji promovisanih doktora nauka na Univerzitetu u Nišu, rekao je Antić u odgovoru na zahtev za pristup informacijama od javnog značaja u kome se tražila „provera podataka da li je Novica Tončev na Univerzitetu u Nišu stekao zvanje doktora građevinskih nauka“.\nInteresovanje za doktorsku disertaciju Tončeva, inače, izazvala je njegova izjava prilikom predstavljanja za poslanika kada se predstavio kao doktor nauka.\nU Nišu je istovremeno u toku provera stečenih diploma i na Medicinskom fakultetu i to nakon anonimne prijave u kojoj se tvrdi da je više predavača tog fakulteta steklo akademska zvanja mimo pravila.\nDekan Medicinskog fakulteta u Nišu Stevan Ilić rekao je Tanjugu da je inspekcija Ministarstva prosvete uzela dokumentaciju radi provere tih navoda, a da će o rezultatima provere javnost biti obaveštena.\nSlučaj Stefana Vlajkovića zaokupio je pažnju javnosti i medija 2012. kada ga je policija uhapsila, jer je na osnovu falsifikovane diplome Fizičkog fakulteta u Beogradu upisao doktorske studije u Cirihu, oštetivši pri tome Fond za mlade talente, ali će sigurno kao najveća bruka u visokom školstvu poslednjih godina ostati zabeležena afera „indeks“.\nOna je otkrivena 20. februara 2007, a među 87 optuženih da su primali mito za upisivanje ocena bez polaganja ispita i za izdavanje lažnih diploma nalaze se 23 profesora s pravnih fakulteta u Kragujevcu, Beogradu i Nišu.\nOni se terete za 159 krivičnih dela, uglavnom za primanje mita, i to u iznosima od 500 do 1000 evra za ocenu i od 12.000 do 16.000 evra za diplomu.\nAfera „Indeks“ ni nakon sedam godina od podizanja optužnice i pet godina suđenja pred Višim sudom u Smederevu nije dobila sudski epilog, ali je u međuvremenu jedan od okrivljenih, profesor Nenad Đurđević, imenovan za vršioca dužnosti dekana kragujevačkog Pravnog fakulteta.\nĐurđevića je krajem aprila ove godine imenovao na to mesto Savet fakulteta koji je prethodno razrešio funkcije dekana Predraga Stojanovića.\nStojanović je dva puta biran za dekana, a obojica, i Đurđević i Stojanović, među 87 su optuženih u aferi „Indeks“.


Izvor: B92, 10.Maj.2021, 07:29\nBeograd -- Upitan da prokomentariše stampedo u tržnom centru za vaučer i pomoć nakon vakcinacije zamenik gradonačelnika Beograda kaže da mu smetaju negativni komentari.\nGoran Vesić je, gostujući u Jutarnjem programu TV Prva, izjavio da podsticanje građana na vakcinaciju vaučerima u tržnim centrima i novčanom pomoći nije nešto što radi samo Beograd. "Smeta mi negativno komentarisanje toga", rekao je on.\nPrema njegovim rečima, tako nešto postoji u svim svetskm prestonicama pa i u Njujorku. "Dakle, nismo mi jedina zemlja koja to radi, a tržni centri su se pokazali kao dobra stvar za odziv na vakcinaciju", kazao je Vesić.\nPrema njegovim rečima, u Beogradu je do sada vakcinisano 45 odsto...


Ova emisija pod nazivom „Regards Croisés“ emitovana 9. decembra na prvom kanalu francuske prekomorske teritorije Gvadalupe, razbesnela je medicinsku zajednicu.\nZa vladu, koja već nekoliko nedelja pokušava da zavede red u Gvadalupi, emitovanje na prvom programu Gvadalupe o „nuspojavama vakcina protiv Kovida-19” donela je dosta mučinine. Ministar inostranih poslova Sébastien Lecornu, pozvao je u sredu Delphine Ernotte, predsednicu francuske televizije, na razgovor.\nOvaj program pod nazivom „Regards Croisés“ i emitovan 9. decembra „izazvao je u medicinskoj zajednici i civilnom društvu na teritoriji emociju koju ja delim“, naveo je ministar u sredu u pismu upućenom Delphine Ernotte čiju je AFP dobio kopiju četvrtak.\nMinistar je „pozvao na odgovornost aktera (…) posebno medija o vakcinaciji”. „Nesporno je da se vaša misija javnog servisa sastoji u otvaranju debate i odgovaranju na zabrinutost stanovništva“, ali, „u stvarnosti, i naziv programa i sastav seta, kao i razmene između govornika su dozvolili da se ideja ustali u mišljenju da vakcine nisu bezbedne, dok nam naučne studije govore suprotno”, piše ministar.\nTagovi: Francuska - korona virus - televizija


Kao pozitivni primjeri istaknuti Goražde, Tešanj i Žepče\nAdam Drosdzol, direktor bh. kancelarije KfW Njemačke razvojne banke, objasnio je da se radi o nepovratnim grantovima koji se dodjeljuju konzorcijima sastavljenim od jedne institucije za stručno obrazovanje i obuku i najmanje dvije kompanije.\n“Postoji potreba za mnogo jačom orijentacijom ka tržištu rada. Moraju se steći vještine potrebne kompanijama kako bi osoba postala zapošljiva i ušla na tržište rada. Ipak, teško je stvoriti poticaj za kompanije da se uključe i to je jedan od glavnih izazova. Stoga je KfW u ime njemačke vlade pokrenuo ovaj fond koji finansira programe koorperativne obuke između ustanova za stručno obrazovanje i kompanija. To je inovativan instrument vođen potražnjom. Uzima u obzir potrebe kompanija u pogledu stručnosti i vještina”, izjavio je Drosdzol i za 24. februar u 10 sati najavio novi info dan posvećen ovoj temi.\nNa konferenciji govorili su i zamjenik direktora Agencije za predškolsko, osnovno i srednje obrazovanje Siniša Gatarić, projektna menadžerica GIZ-a u BiH Isabel Rapp te projektni menadžer HELVETAS švicarske međunarodne saradnje Sven Dominković. Moderatorica programa bila je Elma Kovačević-Bajtal, direktorica odjela za edukaciju Vanjskotrgovinske komore Bosne i Hercegovine.\nPrevious article Jedan od prekaljenih kvizaša zamalo pao na prvom pitanju\nNext article Samo u BiH: Džemail sve slagao u zahtjevu za kredit i “olakšao” banku za 20.000 maraka\n“Glavni konobar ima platu oko 1.000 eura. U sezoni s prekovremenim satima neki su izlazili i 2.000 eura”, ocjenjuje Tatić situaciju u Hrvatskoj\nJedan od prekaljenih kvizaša zamalo pao na prvom pitanju\nSamo u BiH: Džemail sve slagao u zahtjevu za kredit i “olakšao” banku za 20.000 maraka


Preko 500 traktora za srpske poljoprivrednike iz EU pomoći - EU Info Centar\nZamenica šefa Delegacije EU u Republici Srbiji Mateja Norčič Štamcar sastala se sa ministrom poljoprivrede, šumarstva i vodoprivrede Branislavom Nedimovićem tokom 86. Međunarodnog poljoprivrednog sajma u Novom Sadu.\n„EU ohrabruje i podržava napore Srbije da uskladi zakone i standarde sa zakonima EU, jer želimo da moderni poljoprivredni i prerađivački sektor bude usklađen i konkurentan na EU i međunarodnom tržištu“, rekla je Norčič Štamcar.\n„Sada je aktuelna podrška EU poljoprivrednicima i ruralnom razvoju u Srbiji. Mi ćemo obezbediti preko 500 traktora srpskim poljoprivrednicima. Mehanizacija i povećanje proizvodnje su srž pomoći koju pružamo. Ovo je sjajan primer koji pokazuje da se fondovi EU slivaju ka pojedincu, a za dobrobit celog društva „, dodala je ona, naglasivši da je EU važan trgovinski partner u oblasti poljoprivrede.\n„Veoma smo zahvalni za podršku EU koja je data u okviru pregovaračkog procesa u poljoprivredi. Ja lično iskreno cenim izraženo razumijevanje i saradnju u pogledu povećanja broja mera u okviru IPARD programa. To predstavlja važan korak i obezbediće značajne mogućnosti za srpske proizvođače za bolje korišćenje IPARD sredstava“, rekao je ministar Nedimović.


Kina između Evrope i SAD\nKineski sef diplomatije Li Zhaoxing (Li Dzaosing) insistirao je prilikom posete Briselu da Evropska unija podigne, kako je ocenio, "iracionalnu" i "anahronu" zabranu prodaje oruzja Kini. Ukidanje embarga Evropske unije na oruzje, naglasio je kineski sef diplomatije, predstavlja prioritet broj jedan njegove zemlje kad je rec o odnosima sa evropskim klubom. Dzaosing je takodje pokusao da otkloni evropske strahove koje je izazvao ove nedelje usvojen kineski zakon koji odobrava upotrebu sile protiv Tajvana, ako pokusa da ostvari nezavisnost.\n"Sto se tice antisecesionistickog zakona, dozvolite mi da kazem sledece. Cilj te mere je da pokaze da ce Kina raditi na iznalazenju mirnog resenja tajvanskog pitanja i na mirnoj reunifikaciji ostrva sa maticom zemljom. Nema razloga da bilo ko u medjunarodnoj zajednici bude zabrinut zbog toga", rekao je kineski sef diplomatije briselskim domacinima.\nOni su, pak, svom gostu odgovorili da embargo na oruzje nece biti podignut pre leta i izrazili tradicionalnu zabrinutost zbog krsenja ljudskih prava u Kini.\nEmbargo je uspostavljen 1989. godine kao odgovor na masakr prodemokratskih demonstranata na pekinskom trgu Tjenanmen. Medjutim, s obzirom na to da Evropska unija nastoji da ojaca veze sa Kinom, njeni predstavnici kazu da je prakticno sigurno da ce embargo uskoro biti ukinut, uprkos snaznom otporu Sjedinjenih drzava.\nBenita Ferrero Waldner, komesar Evropske unije za medjunarodne odnose, izjavila je nakon susreta sa kineskim sefom diplomatije da je ukidanje embarga na dnevnom redu Unije, ali nije precizirala vremenski okvir.\n"Mi smo naglasili da Evropska unija radi na tom cilju, ali smo dodali da se o toj temi jos uvek diskutuje", rekla je Waldner.\nBriselski zvanicnici govore da bi odluka o tome mogla da se donese na junskom samitu Unije. Jos ranije su pojasnili da evropski blok zeli da embargo na oruzje Kini bude zamenjen strogim kodom ponasanja i naglasili da se prodaja oruzja Kini nece povecati.\nSjedinjene Drzave vec dugo kritikuju evropski plan podizanja embarga, naglasavajuci da Kina jos uvek krsi ljudska prava. Ali, sto je vaznije od ovoga, Vasington tvrdi da ce njen pristup evropskoj vojnoj tehnologiji ugroziti bezbednost Tajvana i stratesku ravnotezu u celom regionu. Evropljani su preduzeli putovanje do Vasingtona da razgrnu americke strahove, ali to je bilo bezuspesno. Drzavni sekretar Kondoliza Rajs je izjavila da sada nije vreme za okoncanje embarga, a predsednik spoljnopolitickog odbora americkog Senata Richard Lugar, koji se sreo sa evropskom delegacijom, ocenio je da ce ukidanje embarga poslati Pekingu pogresan politicki signal i doneti mu opasnu vojnu prednost u odnosu na Tajvan.\nLugar je cak nagovestio da bi Sjedinjene Drzave, kao protivmeru mogle zabraniti transfer vazne vojne tehnologije u Evropu.


11.10.2021. U prostorijama Omladinskog centra u Brčkom danas je počela obuka za nevladine organizacije s područja Distrikta na temu pisanja projekata, popunjavanja obrazaca, kompletiranje dokumentacije i osposobljavanje organizacija za dostavljanje kvalitetnijih projektnih aplikacija za Javni poziv.\nŠef Odjeljenja za stručne i administrativne poslove Vlade Brčko distrikta Bosne i Hercegovine Nedim Hamzabegović kazao je da će obuka pomoći nevladinim organizacijama da nauče kako i na koji način projektne procedure uraditi na što kvaliteniji način.\n„Mi smo se u saradnji s osposobljenim nevladinim organizacijama dogovorili da se u okviru svojih redovnih aktivnosti stave na raspolaganje Pododjeljenju u smislu da izvrše edukaciju nevladinim organizacijama koje se teže snalaze sa svim ovim propisanim procedurama. Kada je u pitanju drugi javni poziv ostalo je još oko 280.000,00 KM i sve ostaje isto kao i kod prvog javnog poziva gdje je potrebno izvršiti formalno pravne uslove, priložiti svu potrebnu dokumentaciju i naravno projektni prijedlog uskladiti s temama ili standardima koje je komisija naznačila u javnom pozivu“, kazao je Hamzabegović.\nDirektor Omladinskog centra „Vermont“ Brčko Damir Radenković naglasio je da će se usvojenim novim Zakonom o nevladinim organizacijama, Zakonom o budžetu kao i Strategiji razvoja Distrikta zasigurno nevladinim organizacijama pisanje projekata olakšati, a ne, kako je kazao, otežati.\n„S tim u vezi mi smo ponudili pomoć Odjeljenju za stručne i administrativne poslove da stanemo zajedno s nevladinim organizacijama na crtu, zajedno napišemo projekte i edukujemo ih o tome kako pisati projekte“, kazao je Radenković.\nObuka koju provodi Odjeljenje za stručne i administrativne poslove u saradnji s Omladinskim centrom „Vermont“ održati će se 11. 10. 2021. i 12. 10. 2021. godine.


Milijardama investicija koje namjerava ulužiti u BiH, Kina se pojavljuje kao bitan geopolitički igrač na prostoru Bosne i Hercegovine.\nNajavljena kineska investicija izgradnje termoelektrane Kamengrad kod Sanskog Mosta, ukoliko se realizira, biće jedna je od najvećih u istoriji Bosne i Hercegovine.\nVlada entiteta Federacija Bosne i Hercegovine projekat je još 2016. godine proglasila strateški važnim te smatra da "će doprinijeti u velikoj mjeri ekonomskom razvoju kako lokalne zajednice, kantona, tako i Bosne i Hercegovine, te će imati veliki uticaj na zapošljavanje."\nKina u okviru programa 16+1 planira u BiH investirati ukupno 3 i po milijarde dolara. Najveći dio kineskih investicija dolazi u entitet Republika Srpska.\nEnergetska kompanija "Sino-hidro" i "Eksim banka" potpisali su, 1,4 milijarde eura vrijedan, ugovor o izgradnji autoceste Banja Luka - Mliništa.\nKineska kompanija Dongfang gradit će i Blok 1 TE Banovići vrijednosti oko 300 miliona dolara.\nParalelno sa poslovnim, administracije Kine i BiH rade i na uspostavljanju turističkih kanala.\nSporazum o međusobnom ukidanju viza državljanima Bosne i Hercegovine i Narodne Republike Kine omogućio je da od naredne godine građani dvije zemlje mogu bez viza putovati na period do 90 dana.\nKineska ambasadorica i ministar sigurnosti BiH\n„Nakon ratifikacije ovog sporazuma, očekujemo dolazak velikog broja turista i poslovnih ljudi iz Kine i zajedno treba da napravimo dobar ambijent za njihov boravak u BiH, kazala je ambasadorica Kine Chen Bo. Između ostalog, planirano je uspostavljanje zajedničkih policijskih patrola tokom turističke sezone, što će povećati osjećaj sigurnosti kod gostiju iz ove zemlje", stoji u saopćenju iz Ministarstva sigurnosti BiH.\nPrema podacima Vanjskotrgovinske komore BiH, uvoz roba iz Kine je zadnjih godina deset puta veći od izvoza roba iz BiH u tu zemlju.\nEnergetska zajednica: Blok 7 nije sporan ali BiH mora poštovati pravila


Naučnici otkrili — živimo u džinovskoj svemirskoj rupi - 01.07.2017, Sputnik Srbija\nNaučnici otkrili — živimo u džinovskoj svemirskoj rupi\nNaučnici sa Univerziteta Viskonsin—Medison otkrili su da se naša galaksija, Mlečni put, nalazi u nekoj vrsti „svemirske rupe“. 01.07.2017, Sputnik Srbija\nSad, dal je baš "crna rupa" ne znam al da je rupa i da je crna, to je sasvim izvesno.\nIma smisla, pojava života i njegov razvoj do stadijuma razuma odigrava se na ”tankoj žici”, sporo, ”kap po kap” isključivo u zoni relativno niske energije da bi se ostvarilo formiranje ogromnih molekula koji ulaze u sastav žive materije. Pojavom razuma u živim organizmima kao što je čovek dolazi do samospoznaje materije i dovodi do kreacije njenih novih veštačkih oblika, od igle do lokomotive i dalje. Jedini problem ove faze, kojoj upravo prisustvujemo, je što lako može doći do samodestrukcije ”svesne” materije namernim veštačkim podizanjem nivoa energije u okruženju (na pr. nekontrolisanom nuklearnom fisjom ili fuzijom).\n17:59 01.07.2017 (Osveženo: 02:53 26.08.2021)\nNaučnici sa Univerziteta Viskonsin—Medison otkrili su da se naša galaksija, Mlečni put, nalazi u nekoj vrsti „svemirske rupe“.\nFascinantan snimak: Crna rupa „proždire“ zvezdu\n9 Februar 2017, 18:39\n„Rupa“ u kojoj se nalazi Mlečni put dugačka je skoro dve milijarde svetlosnih godina, a naučnici su ustanovili da se u ovoj oblasti nalazi znatno manje galaksija, zvezda, planeta i crnih rupa nego što je to slučaj sa ostalim delovima univezuma.\nIstraživači su taj prostor uporedili sa rupom u švajcarskom siru i objasnili da je život najverovatnije imao priliku da se razvije na Zemlji upravo zahvaljujući tome što živimo u mirnijem delu univerzuma.\nOtkriće je predstavljeno na naučnoj konferenciji Američkog astronomskog društva u Ostinu u Teksasu, prenosi „Dejli mejl“.


Profil poslodavca Continental | Poslovi Infostud\nKao jedna od vodećih korporacija u domenu automobilske industrije, Continental radi na razvoju proizvoda i rešenja kojima će ispuniti snove o lakoći kretanja građana širom sveta. Od svog osnivanja 1871. godine, kompanija pruža sigurna, efikasna, inteligentna i pristupačna rešenja za vozila, mašine, saobraćaj i transport. Sa prihodima od prodaje od 37,7 milijardi evra u 2020. godini, Continental spada među vodeće dobavljače u autoindustriji i u kompaniji trenutno radi preko 235 000 zaposlenih u 58 zemalja širom sveta.\nUpravo ove godine, kompanija Continental proslavlja 150 godina poslovanja.\nFabrika u Subotici:\nFabrika u Subotici, u oktobru 2012. godine, počinje sa proizvodnjom cevi i creva, koja omogućuju protok različitih tipova fluida i tečnosti u automobilima, kao i u komercijalnim i industrijskim vozilima. Od tada, pa sve do danas, fabrika u Subotici realizuje uspešnu saradnju sa najpoznatijim imenima iz sveta automobilske industrije, pa tako na mesečnom nivou isporučuje preko milion gotovih proizvoda. Trenutno fabrika u Subotici broji preko 1100 zaposlenih i nastavlja sa svojim kontinuiranim rastom.\nFabrika u Velikim Crljenima:\nFabrika Kolubara Univerzal, osnovana je davne 1963. godine, a deo Continental-a postala je 2009. godine kao njegova prva akvizicija u Srbiji. Fabrika posluje u sastavu ContiTech divizije i pripada poslovnoj jedinici Transportna rešanja, sa sedištem u Velikim Crljenima, u blizini Lazarevca. Glavni proizvodi kompanije su transportne trake za rudarsku indistriju, kao i tehnički proizvodi od gume. Pored proizvodnog programa, Continental u Velikim Crljenima razvio je servis za pružanje usluga reparacije transportnih traka. Naši kupci se nalaze u zemljama Jugoistočne Evrope i šire. Fabrika trenutno zapošljava oko 180 zaposlenih.\nIstraživačko-razvojni centar Novi Sad:\nContinental je 2017. godine u Novom Sadu otvorio Istraživačko razvojni centar u kome preko 600 inženjera radi na razvoju najinovativnijih tehnologija za automobilsku industriju. Sa atraktivnim projektima iz oblasti elektronskih uređaja za kabinu vozila i sistemima i senzorima za autonomnu vožnju, kompanija je za manje od tri godine rada izrasla u jednog od najvećih poslodavaca u inženjerskom sektoru u zemlji.\nKompanija razvija širok spektar proizvoda kao što su instrument table, radari, kamere, kontrolne jedinice za daljinsko praćenje pozicije i parametara vozila, pristupni sistemi zasnovani na pristupu vozilu pomoću pametnih telefona ili daljinskog otključavanja, upravljački sklop za kontrolu električnih sistema u vozilu, infrastruktura web baziranog servisa, mobilne aplikacije i glavni inovativni projekat za visoko autonomnu vožnju za putničke automobile i komercijalna vozila.\nFabrika u Novom Sadu:\nU martu 2021. godine Continental je otvorio i fabriku u Novom Sadu u kojoj će se proizvoditi napredna elektronika za autoindustriju, koja će zaposliti najmanje 500 ljudi. Continental je jedan od globalnih tržišnih lidera u ovom sektoru i potražnja za proizvodima koji će nastajati u Novom Sadu će nastaviti da raste značajno u godinama koje dolaze.\nNajbolji proces selekcije u 2020. – 1. mesto\nNajbolji proces selekcije u 2019. – 3. mesto\nOduvek smo negovali kulturu mentorstva. Ukoliko si naš novi član tima, verujemo da će ti iskustvo kolega i koleginica koji rade u kompaniji duži vremenski period, biti od značaja u prvim mesecima rada. Zato je uloga instruktora/mentora da ti omogući da se brže upoznaš sa novim radnim okruženjem i da se osećaš sigurnije i samostalnije u novoj profesionalnoj ulozi.\nU zavisnosti iz kog pravca ulaziš u kompaniju, očekuje te i parking mesto. Obezbedili smo ti i karticu koja potvrđuje da si naš zaposleni/zaposlena koji ima mogućnosti da koristi kompanijski parking prostor.\nUsled nastale situacije sa pandemijom korona virusa, pojedine kolege i koleginice zamenile su privremeno rad u kancelariji sa radom od kuće. Kao poslodavac prilagodili smo uslove novonastaloj situaciji te brinemo da sve kolege i koleginice imaju svu neophodnu opremu za rad i da se osećaju bezbedno. Pored toga, naš način rada i pre novonastale situacije pružao je mogućnost rada od kuće određen broj radnih dana u toku meseca.\nKao poslodavac, obavezbedićemo ti svu neophodnu opremu za rad jer ona predstavlja osnovu uspešno realizovanih radnih zadataka. Vodimo računa i o ergonomiji radnog mesta, zato kod nas možeš da radiš na ergonomskim stolicama, pilates lopti ili za podesivim radnim stolom.\nKod nas te očekuju dve kompanijske proslave na koje su pozvani svi naši zaposleni. Jednu organizujemo u letnjim mesecima, a drugu u zimskim mesecima.\nZnamo koliko ti znači da upravljaš svojim radnim vremenom tako da imaš balans između privatnog i poslovnog života. Zato kod nas, radni dan možeš započeti najranije od 7, a najkasnije od 9 časova. Stim da nam je važno da si na radnom mestu od 9 do 15 časova jer se tada realizuje najveći broj sastanaka. Fleksibilnost se ogleda i u kasnijem dolasku na posao ponedeljkom, ranijem odlasku sa posla petkom. Pored toga, razumemo da ponekad postoji potreba da stvari lične prirode treba da realizuješ u okviru radnog dana, zato ti pružamo mogućnost izostanka sa posla ukoliko je ono kraće od četiri sata. Posebno smo ponosni na mogućnost kompresovane radne nedelje, što u stvari znači da radiš četiri dana duže umesto pet radnih dana (ovaj vid fleksibilnosti moguće je koristiti dva puta u toku meseca).\nZa sve zaposlene pripremili smo program obuka i treninga kako bismo zajedno razvijali veštine koje su ti neophodne u poslovnom okruženju. U toku godine imaćeš priliku da kreiraš svoj razvojni plan sa svojim neposrednim rukovodiocem.\nKod nas te očekuje bonus koji je povezan sa tvojim rezultatima rada. Pored toga, slavićemo sa tobom značajne jubileje za godine rada provedene u Continental-u. Koleginice očekuju i pokloni za Međunarodni dan žena, dok sve zaposlene očekuju pokloni u okviru Dana zahvalnosti tokom kojeg slavimo rezultate rada i poslovne uspehe.\nSlobodan BabićKoordinator kvaliteta\nJoš tokom studentskih dana, uvideo sam da je Continental jedan od najvećih brendova u autoindustriji, sa veoma razvijenim sistemom poslovanja. Zbog toga sam se prijavio na program prakse. Nakon tog...\nKoordinator prototipa i proizvodnje CIV\nMoj karijerni put\nKoleginica Aleksandra Dudaš koja radi na poziciji Koordin...\nIntervju sa pobedničkim timom FTN Challenge-a\nSve što treba da znate o zaposlenju u Continental-u\nMoje internacionalno radno iskustvo\nBatinska br. 94\n024 / 41 55 981\nO kompanijiBeneficijeIskustva zaposlenihVesti i BlogKontakt


Potvrđeno - Dunga je novi selektor Brazila - Sportske.net\nPotvrđeno - Dunga je novi selektor Brazila\nFudbalski savez Brazila imenovao je u utorak naslednika Filipea Skolarija a reč je o čoveku koji je 1994. godine kao kapiten "Karioka" podigao trofej namenjen prvaku sveta i koji je već sedeo na klupi te reprezentacije.\nBrazil našao zamenu za Skolarija!Nejmar zna kako do boljeg rezultata Brazila!Brazilci hoće ''Posebnog''!?Brojke Mondijala!A sada utisci, kakav je bio Mondijal?\nNepune dve nedelje nakon debakla koji su reprezentativci Brazila doživeli u polufinalu Mundijala Fudbalski savez te zemlje imenovao je novog selektora.\nKako su mediji najavili reč je o čuvenom Karlosu Bledornu Veri poznatijem kao Dunga, čoveku koji je već vodio selekciju Brazila u periodu od 2006. do 2010. godine i koji je sa "Kariokama" osvojio Šampionat Južne Amerike 2007. i Kup Konfederacija 2009. godine.\nDunga je prvi selektorski mandat na klupi reprezentacije Brazila završio nakon SP 2010. godine kada su "Karioke" eliminisane u četvrtfinalu turnira od strane Holanđana koji su kasnije stigli do finala.\nDo oktobra 2013. godine Dunga je vodio Internasional koji je napustio zbog serije loših rezultata i nezadovljstva Uprave.


Američki „Samit za demokratiju“ usmeren protiv Rusije i Kine - 12.12.2021, Sputnik Srbija\nAmerički „Samit za demokratiju“ usmeren protiv Rusije i Kine\n„Samit za demokratiju“ koji su organizovale Sjedinjene Američke Države imao je antirusku i antikinesku orijentaciju, njegov glavni cilj za američku elitu bio je... 12.12.2021, Sputnik Srbija\n„‘Samit za demokratiju‘ nosi antiruski i antikineski naboj“, rekao je Averjanov u intervjuu za „Rusku gazetu“.Ali glavni cilj Bele kuće je drugačiji, dodao je on.Američka vojna dominacija nije apsolutnaPrema njegovim rečima, Sjedinjene Američke Države shvataju da kratka era američke hegemonije, koja je nastupila nakon završetka Hladnog rata, neumitno odlazi u prošlost.Američka vojna dominacija u svetu više nije apsolutna, u mnogim oblastima Amerikanci moraju da sustignu Rusiju i Kinu, istakao je Averjanov.On je dodao da Amerika postepeno gubi i ekonomski uticaj.„Na svetskoj političkoj sceni glas Vašingtona više čak ni pojedinačni strateški partneri Sjedinjenih Američkih Država ne doživljavaju kao konačnu istinu, a da ne pominjemo druge igrače“, rekao je on.Mešanje u unutrašnje poslove drugih zemaljaAverjanov je objasnio da će obaveze zemalja-učesnica „Samita za demokratiju“ biti usmerene na olakšavanje mešanja Sjedinjenih Američkih Država u unutrašnje stvari drugih zemalja.Kako je naveo, SAD su bile selektivne u pozivanju zemalja na samit.Digitalni NATORuski diplomata smatra da Sjedinjene Američke Države zapravo postavljaju temelje za stvaranje digitalne alijanse poput NATO-a, gde će suverenim državama biti oduzeto pravo da donose odluke.On je podsetio da se na „Samitu za demokratiju“ detaljno razgovaralo o sektoru visokih tehnologija.„Faktički se postavljaju temelji za stvaranje digitalnog saveza sličnog NATO-u u kome će suverenim državama jednostavno biti oduzeto pravo da donose odluke i naređeno da žive po pravilima koja će im pisati Gugl, Epl ili Amazon. Eto to vam je takozvana demokratija po američkim standardima“, zaključio je on.Virtuelni „Samit za demokratiju” koji su organizovale SAD uz učešće više od sto zemalja, ali bez Rusije i Kine, održan je pre nekoliko dana. Ideja da Amerikanci održe samit o demokratiji kritikovana je u Rusiji, Kini i drugim zemljama. Portparolka ruskog Ministarstva spoljnih poslova Marija Zaharova nazvala je patetičnim i ciničnim pokušaje Vašingtona da utvrdi ko je demokratska zemlja, a ko nije, posebno u svetlu očiglednih problema sa stanjem demokratije i ljudskim pravima u Sjedinjenim Američkim Državama i na Zapadu uopšte. Portparolka je navela da je cilj samita suprotstavljanje Zapada nezavisnim zemljama i podrivanje uloge UN.Kinesko Ministarstvo spoljnih poslova saopštilo je da samit koji su organizovale SAD izaziva raskol i konfrontaciju u svetu, a mađarski ministar spoljnih poslova, koji nije dobio poziv za taj događaj, napomenuo je da Budimpešti nije potreban „sudija” za procenu stanja demokratije.\nsvet, rusija, sad, rusija – politika, samit za demokratiju\n© AP Photo / Evan VucciAmerički predsednik Džozef Bajden na virtuelnom "Samitu za demokratiju"\n„Samit za demokratiju“ koji su organizovale Sjedinjene Američke Države imao je antirusku i antikinesku orijentaciju, njegov glavni cilj za američku elitu bio je da ubede sebe da se ceo svet i dalje ravna prema SAD, izjavio je prvi zamenik sekretara Saveta bezbednosti Rusije Jurij Averjanov.\n„‘Samit za demokratiju‘ nosi antiruski i antikineski naboj“, rekao je Averjanov u intervjuu za „Rusku gazetu“.\nAli glavni cilj Bele kuće je drugačiji, dodao je on.\n„Američka elita pokušava da ubedi sebe da je njihova zemlja i dalje jedina supersila, da je njena globalna dominacija neosporna i da se ceo svet upravo ugleda na Vašington“, objasnio je Averjanov.\nAmerička vojna dominacija nije apsolutna\nPrema njegovim rečima, Sjedinjene Američke Države shvataju da kratka era američke hegemonije, koja je nastupila nakon završetka Hladnog rata, neumitno odlazi u prošlost.\nAmerička vojna dominacija u svetu više nije apsolutna, u mnogim oblastima Amerikanci moraju da sustignu Rusiju i Kinu, istakao je Averjanov.\nOn je dodao da Amerika postepeno gubi i ekonomski uticaj.\n„Na svetskoj političkoj sceni glas Vašingtona više čak ni pojedinačni strateški partneri Sjedinjenih Američkih Država ne doživljavaju kao konačnu istinu, a da ne pominjemo druge igrače“, rekao je on.\nMešanje u unutrašnje poslove drugih zemalja\nAverjanov je objasnio da će obaveze zemalja-učesnica „Samita za demokratiju“ biti usmerene na olakšavanje mešanja Sjedinjenih Američkih Država u unutrašnje stvari drugih zemalja.\nKako je naveo, SAD su bile selektivne u pozivanju zemalja na samit.\nNa pitanje sa čime je to povezano, Averjanov je odgovorio da će to „očigledno biti obaveze usmerene na olakšavanje američkog mešanja u unutrašnje stvari“.\nRuski diplomata smatra da Sjedinjene Američke Države zapravo postavljaju temelje za stvaranje digitalne alijanse poput NATO-a, gde će suverenim državama biti oduzeto pravo da donose odluke.\nOn je podsetio da se na „Samitu za demokratiju“ detaljno razgovaralo o sektoru visokih tehnologija.\n„Ideja je jednostavna: ako želite da Bela kuća prizna vašu državu kao demokratsku, uvedite takve tehnološke standarde kako bi Sjedinjenim Američkim Državama bilo ugodno da brane demokratiju u vašoj kući. Na primer, da utiču na izbore u vašoj zemlji ili kontrolišu medije“, objasnio je Averjanov.\n„Faktički se postavljaju temelji za stvaranje digitalnog saveza sličnog NATO-u u kome će suverenim državama jednostavno biti oduzeto pravo da donose odluke i naređeno da žive po pravilima koja će im pisati Gugl, Epl ili Amazon. Eto to vam je takozvana demokratija po američkim standardima“, zaključio je on.\nVirtuelni „Samit za demokratiju” koji su organizovale SAD uz učešće više od sto zemalja, ali bez Rusije i Kine, održan je pre nekoliko dana. Ideja da Amerikanci održe samit o demokratiji kritikovana je u Rusiji, Kini i drugim zemljama. Portparolka ruskog Ministarstva spoljnih poslova Marija Zaharova nazvala je patetičnim i ciničnim pokušaje Vašingtona da utvrdi ko je demokratska zemlja, a ko nije, posebno u svetlu očiglednih problema sa stanjem demokratije i ljudskim pravima u Sjedinjenim Američkim Državama i na Zapadu uopšte. Portparolka je navela da je cilj samita suprotstavljanje Zapada nezavisnim zemljama i podrivanje uloge UN.\nKinesko Ministarstvo spoljnih poslova saopštilo je da samit koji su organizovale SAD izaziva raskol i konfrontaciju u svetu, a mađarski ministar spoljnih poslova, koji nije dobio poziv za taj događaj, napomenuo je da Budimpešti nije potreban „sudija” za procenu stanja demokratije.


Dogovor postignut o izmjenama na osnovu kojih će biti omogućeno nakon 12 godina održavanje lokalnih izbora u Mostaru pozdravili su evropski komesar za proširenje i susjedsku politiku Oliver Varhelyi i Josep Borell, visoki predstavnik Evropske unije za vanjske poslove i sigurnosnu politiku.\nOn također dodaju da se unaprijed raduju brzom usvajanju izmjena, ali i pozivaju vladajuće strukture da osiguraju sve neophodne uslove za održavanje lokalnih izbora, uključujući usvajanje budžeta.\n“Održavanje lokalnih izbora u Mostaru uključeno je u 14 ključnih prioriteta Mišljenja Evropske komisije o aplikaciji za članstvo Bosne i Hercegovine u Evropsku uniju”, podsjećaju Borell i Varhelyi.\n“Uzimajući u obzir specifican kontekst za zemlju, pitanja vezana za izbore trebalo bi se riješiti u skladu sa evropskim standardima”, poručili su evropski komesar za proširenje i šef evropske diplomatoije i podvukli da ne treba preduzeti nikakve zakonodavne ili političke korake koji bi sprovođenje presude Sejdić-Finci i sličnih odluka “učinili izazovnijom”.\nVlasti BiH se ovim saopštenjem podsećaju da moraju sprovesti OEBS/ODHIR-a kako bi se poboljšao demokratski kvalitet izbornih procesa.\nAmbasador SAD za RSE: Izbori u Mostaru se moraju održati ove godine


Vesti online / Vesti / Zanimljivosti / HIT: Pomislio za policajku da je striptizeta\nU jednom pabu u Velikoj Britaniji odigrala se scena koja neodoljivo podseća na jednu epizodu iz serije “Mućke”. Naime, Pol Harbord (27) je tokom celog dana pio alkohol s prijateljima u pabu u Old Šotonu, kada im je prišla policajka koja je želela da im ukaže da su previše bučni.\nProblema ne bi bilo, da jedan od Harbordovih drugara nije ranije najavio da je pozvao striptizetu da im se pridruži. Pol je pomislio da je “zabava” stigla i počeo da igra ispred policajke i udara je po zadnjici šankerovom krpom.\nČak i kada je uhapšen zbog nedoličnog ponašanja, on nije poverovao da je pred njim prava policajka. Tek kada je stigao u policijsku stanicu, shvatio je šta je uradio, a pred sudom je priznao da je “ometao službeno lice u radu” i osuđen na šest meseci uslovne kazne.\nHarbordova greška neodoljivo podseća na scenu u epizodi “Mućki”, emitovanu 1988. Del Boj je tada za policajku koja je ušla u “Raginu glavu” pomislio da je striptizeta i “rastrgao” joj gornji deo uniforme, prekasno shvativši da je pogrešio.\nSVET Vojnik popio 16 čašica "koktela" i umro\nZANIMLJIVOSTI Ah, taj alkohol: Krenuo za Mančester, probudio se u Parizu


Uhapšena na autobuskoj stanici u Smederevu sa heroinom\nS.D. (38) iz Smedereva uhapšena je pod sumnjom da se bavila preprodajom heroina.\nPrema saznanjima policije ona je nabavlja heroin u Beogradu, a kada ju je policija presrela na autobuskoj stanici u Smederevu kod nje je pronađeno ukupno pet paketića sa 4,9 grama ove droge.\nZbog toga joj je određeno policijsko zadržavanje, nakon čega će, uz krivičnu prijavu biti sprovedena nadležnom Višem javnom tužiocu u Smederevu.\nCARINICI OSTALI U ČUDU Beograđani kolima krenuli iz Istanbula i rekli da nemaju ništa da provere, a onda su svi primetili nešto neobično NA FELNAMA (FOTO)


Prognoza za avgust je već sada poznata: oblak dobre zabave nadviće se nad Beogradom i trajaće čitave tri nedelje! Cloud Festivals platforma objedinjuje tri velika muzička festivala, koji će, jedan za drugim, biti održani na Ušću od 14. do 30. avgusta. Ulaz na sve festivale u okviru Clouda će biti besplatan. Cloud platforma će stanovnicima i gostima Beograda omogućiti potpuno novo festivalsko iskustvo, objedinjujući različite muzičke pravce i postavljajući nove standarde tehničke produkcije.\nBelgrade Beer Fest, najposećenija letnja manifestacija u regionu, zagrmeće prvi – od 14. avgusta, i tokom pet dana trajanja festivala na četiri bine nastupiće 120 izvođača. Zvuci popularne muzike prolomiće se Ušćem na Belgrade Music Week festivalu, od 23. do 25. avgusta. Letnje izdanje festivala koji se već nekoliko godina održava na Kopaoniku, okupiće 20 najvećih regionalnih muzičkih zvezda.\nPoslednji dan Clouda, 30.avgust, rezervisan je za tradicionalni koncert klasične muzike pod otvorenim nebom, Noć muzike, koji posle 3 fenomenalne godine na Tašmajdanu postaje celovečernji spektakl uz svetski poznate goste. Cloud platforma je nastala u saradnji Skymusic-a i Beogradske kulturne mreže, a Beograd će ovog leta još jednom potvrditi status najzanimljivije city – break destinacije u Evropi. Tokom tri nedelje trajanja Clouda, na Ušću se očekuje više od million posetilaca, kao i rekordni broj turista.\nCloud platforma se realizuje uz podršku Ministarstva trgovine, turizma i telekomunikacija, Grada Beograda i brojnih partnera. Najnovije vesti o Cloud-u možete pratiti putem sajta, Fejsbuk stranice i Instagram profila.\nPAPARACO Nataša Bekvalac uhvaćena u šetnji Beogradom, evo kako izgleda daleko od svetala reflektora


SEEbiz.eu / RS / Vujović najavio veće kapitalne investicije, bolje uslove zaduživanja\nDušan Vujović Vlada Srbije kapitalne investicije budžet\nDatum objave: 04.12.2017. - 14:49:31\nBEOGRAD - Ministar finansija Srbije Dušan Vujović izjavio je danas da će u 2018. za kapitalne troškove iz državnog budžeta biti izdvojeno više novca, 128,3 milijarde dinara, što je 2,7 odsto očekivanog bruto domaćeg proizvoda (BDP).\nOn je na sednici Odbora Skupštine Srbije za finansije, republički budžet i kontrolu trošenje javnih sredstava rekao da je najviše novca za investicije, 54 milijarde dinara, namenjeno infrastrukturi.\nSkupštinski odbor razmatra predlog budžeta za 2018. godinu i prateće finansijske zakone.\nZa iduću godinu planirani su prihodi budžeta od 1.178,4 milijardi dinara, rashodi od 1.206,8 milijardi dinara, tako da će deficit biti 28,4 milijardi, što je 0,6 odsto BDP.\nProcene su da će BDP u 2018. biti veći 3,5 odsto nego u ovoj godini i iznosiće 4.455 milijardi dinara, a da će inflacija biti 2,7 odsto.\nVujović je istakao da za iduću godinu nije planirano povećanje učešća javne potrošnje u BDP-u iako će plate u javnom sektoru biti veće od pet do 10 odsto a penzije pet odsto.\nDodao je da će se država u 2018. godini na medjunarodnom finansijskom tržištu zaduživati po povoljnijim uslovima, po godišnjoj kamatnoj stopi ispod dva odsto, što će imati indirektne pozitivne efekte i na zaduživanje privatnog sektora.\nNa kraju 2017. godine, po rečima Vujovića, republički budžet će biti u suficitu od 0,7 odsto BDP-a iako je bio planiran deficit.


Grčka protjeruje diplomate Rusije, Moskva uzvraća\nOsvježeno 11. juli/srpanj, 2018.\nPogled na Akropolj, Atina\nGrčka je odlučila da protera dve diplomate Rusije i zabrani ulazak za još dve zbog "ilegalnih radnji protiv državne bezbednosti", među kojima je i pokušaj da ugroze sporazum Grčke i Makedonije, postignut prošlog meseca, piše u sredu atinski list "Katimerini", pozivajući se na diplomatske izvore.\nPrema informacijama "Katimerinija" iz "visokih diplomatskih izvora", proterivanje ruskih diplomata i zabrana dolaska drugih je odgovor Atine na "nezakonite radnje na grčkoj teritoriji, koje predstavljaju mešanje u unutrašnje poslove Grčke".\nMeđu optužbama je da su diplomate pokušale da se prikupe i distribuiraju informacije, kao i da podmite državne službenike.\n"Ovaj slučaj obelodanjuje skrivenu napetost koja postoji između Atine i Moskve poslednje dve godine, iz razloga povezanih sa opštom bezbednošću u regionu", piše list.\nTa odluka Atine nije "grom iz vedra neba", već odgovor posle "niza koordiniranih aktivnosti za širenje ruskog uticaja u Grčkoj", dodaje list.\nPrema diplomatskim izvorima, Atina je već naredila hitnu deportaciju dvojice diplomata od kojih je jedan zvaničnik ambasade Rusije Viktor Jakovljev, o kojem nema pojedinosti.\nPrema diplomatskim izvorima "Katimerinija", razni "mehanizmi" povezani s ruskim interesima u Grčkoj pokušavali su da se mešaju u njena unutrašnja pitanja.\nTako se "obezbeđivanjem materijala i finansijskim podsticajima pokušavalo da se utiče na opštine i mitropolite" Grčke pravoslavne crkve "da bi se stekao uticaj na Svetoj Gori, za nesmetano ostvarivanje dominacije", a bilo je i "pokušaja kupovine vladinih zvaničnika, koji su, prema istim informacijama, propali".\nPrema rečima visokih diplomatskih izvora na koje se poziva list, te aktivnosti "deo su sistematskog napora za potkopavanje suvereniteta i međunarodnog prava".\nPrimer je "pokušaj da interveniše u posebno osetljiva nacionalna pitanja i interese Grčke na Balkanu, posebno u spor sa Makedonijom oko naziva", piše u tekstu bez detalja o tome.\nDiplomatski izvori ipak ukazuju na to da "Grčka, kao što je uvek činila, i dalje želi da zadrži dobre odnose sa Rusijom, da jača prijateljstvo dva naroda, saradnju vlada i civilnog društva sa obe strane, međutim to može da se zasniva samo na jednakosti i uzajamnom poštovanju suvereniteta i nezavisnosti dve zemlje".\nList navodi da diplomatski izvori "naglašavaju da je Atina bila veoma oprezna u grčko-ruskim odnosima, za šta je primer slučaj Skripalj" - uzdržanost Grčke prema tvrdnji da je Rusija otrovala nekadašnjeg špijuna u Velikoj Britaniji.\nGrčka je izbegla i da sledi primer drugih zapadnih zemalja koje su proterale ruske diplomate, a taj stav Atine je pozdravilo rusko političko rukovodstvo, piše "Katimerini" koji u dva obimna članka o ruskom mešanju nije izneo pojedinosti.